'Penyu' waspada ancaman 'Sang Kenari'

KUALA TERENGGANU, 5 Julai - Pengendali Terengganu (TFC) Nafuzi Zain mahu anak buahnya berwaspada dengan ‘ancaman’ dua tonggak import Kedah Darul Aman (KDA) FC pada pertemuan pusingan kedua Piala FA, di Stadium Sultan Mizan Zainal Abidin (SSMZA) malam esok.Menurutnya penyerang baharu KDA FC, Ronald Ngah Wanja dan Mahmoud Mardi perlu diberi perhatian kerana memiliki ketajaman penyudah serta kelebihan dalam segi fizikal.Justeru, Nafuzi menggesa pemainnya supaya kekal fokus dan mengelak kesilapan kecil yang boleh menyebabkan mereka dihukum dengan kekalahan.Ini memandangkan lawan mereka, KDA FC kini dalam momentum terbaik selepas berjaya melepasi peringkat kumpulan Piala AFC tempoh hari.

Bagaimanapun disebalik kebimbangan tersebut, Nafuzi sedikit lega kerana pasukannya bakal beraksi di laman sendiri.Katanya, sokongan padu daripada peminat setia skuad Penyu amat diperlukan bagi memastikan misi wajib menang dapat dilaksanakan.Mengenai kesebelasan utama malam esok, Nafuzi berkata perkara tersebut akan diputuskan selepas menilai tahap kecergasan pemain yang masih keletihan akibat jadual perlawanan yang padat.


Kalvin Phillips sarung jersi The Citizen

MANCHESTER, 5 Julai- Juara Liga Perdana Inggeris edisi lalu, Manchester City telah sah menandatangani pemain tengah England, Kalvin Phillips dari Leeds United dengan kontrak enam tahun.Butiran kewangan perjanjian itu tidak didedahkan tetapi media Britain melaporkan bahawa pemain berusia 26 tahun itu telah menandatangani perjanjian bernilai AS$54.53 juta dolar Amerika (RM240 juta).“City sekali lagi terbukti sebagai pasukan terbaik di negara ini dengan skuad yang menakjubkan dan pengurus dalam Pep Guardiola yang sepatutnya dianggap sebagai yang terbaik di dunia,” kata Phillips dalam satu kenyataan."Untuk dapat bermain di bawah Pep dan belajar daripadanya dan kakitangan kejurulatihannya serta menjadi sebahagian daripada skuad yang hebat adalah impian saya. Maka saya sangat teruja," tambahnya.Phillips menyertai akademi Leeds pada usia 14 tahun sebelum membuat penampilan sulung seniornya pada musim 2014-15. Dia bermain lebih daripada 200 perlawanan untuk Leeds, menjaringkan 14 gol.Pemain tengah itu telah memperoleh 23 kaps untuk England sejak membuat penampilan sulungnya pada 2020 dan beraksi di Kejohanan Eropah tahun lalu, di mana pasukan bimbingan jurulatih Gareth Southgate tewas pada perlawanan akhir kepada Itali dalam penentuan sepakan penalti.Phillips adalah pembelian ketiga City pada jendela penutup musim, selepas kedatangan penyerang Erling Haaland dan penjaga gol Stefan Ortega.Phillips akan beraksi bersama beberapa pemain tengah City berikutan pemergian pemain tengah Fernandinho dalam usaha Guardiola mahu mengekalkan kejuaraan liga dan meneruskan kegemilangan dalam Liga Juara-Juara.-REUTERS


Christian Eriksen ke Manchester United secara percuma

LONDON, 5 Julai- Manchester United telah bersetuju untuk menandatangani pemain tengah Denmark, Christian Eriksen secara percuma, menurut laporan pada hari Isnin.Pengendali United, Erik ten Hag membuat tawaran kontrak tiga tahun kepada Eriksen selepas kemunculan semula yang mengagumkan pemain Denmark itu bersama Brentford.Pemain berusia 30 tahun itu dilaporkan mempunyai perjanjian lisan dengan United dan secara rasmi akan melengkapkan perpindahannya ke Old Trafford selepas menjalani pemeriksaan perubatan.Perpindahan Eriksen ke United akan datang bakal merancakkan semula perjalanan kariernya selepas pernah dilanda tragedi hitam di atas padang.Dia mengalami serangan jantung di atas padang di Copenhagen semasa bermain untuk Denmark di Kejohanan Eropah dan terpaksa meninggalkan Inter Milan selepas pulih kerana peraturan kesihatan Serie A.Eriksen, dilengkapi dengan defibrilator kardioverter yang boleh diimplan bagi membuktikan bentuk dan kecergasannya semasa tempoh pinjaman di Brentford pada separuh kedua musim lalu.Dia bermain 11 kali dalam Liga Perdana untuk Brentford, menjaringkan satu gol dan empat 'assist'.Eriksen turut menjadi sasaran bekas kelabnya, Tottenham Hotspurs tetapi lebih mengagumi Ten Hag selepas pernah berlatih dengan Ajax sejurus kesihatannya kembali stabil selepas serangan jantung itu.Ten Hag yang mengambil alih The Red Devils pada penghujung musim giat mencari kombinasi dan resepi terbaik untuk pasukan baharunya sekali gus nekad untuk tidak lagi kecewa pada saingan musim depan.-AFP


Christophe Galtier pengendali baharu PSG

PARIS, 5 Julai- Kelab gergasi Perancis, Paris Saint-Germain melantik pengendali baharu, Christophe Galtier untuk tempoh dua tahun, lapor sumber sahih pada Isnin.Galtier, yang mengendali kelab pesaing Ligue 1 Nice musim lalu, mengambil alih teraju PSG dari Mauricio Pochettino.Pengendali 55 tahun itu dirakam tiba di ibu pejabat PSG semalam dengan sidang media dijangka dibuat hari ini untuk mengumumkan pelantikannya.PSG telah berusaha untuk mendapatkan Galtier selama beberapa minggu sementara Pochettino dan barisan kejurulatihan lain masih di bawah kontrak.Galtier yang meninggalkan Nice bulan lalu, membina reputasi sebagai pengendali terbaik di Perancis sejak sedekad lalu.Pencapaian terbaik apabila membawa kelab Lille kendaliannya pada tahun lalu menjadi juara Ligue 1 selain memenangi Piala Liga 2013 bersama kelab Saint-Etienne.Pochettino pula dilaporkan bakal meninggalkan Paris selepas 18 bulan.Meski memenangi Ligue 1 musim lalu namun tersingkir di peringkat 16 Liga Juara-Juara Eropah di tangan Real Madrid membayangi kejayaan berkenaan.Khidmat bintang muda, Kylian Mbappe terus ditagih pengurusan kelab selepas mereka berjaya mengikat kontrak Mbappe selama tiga tahun sekali gus menamatkan khabar angin perpindahannya ke Real Madrid.Selain itu, PSG turut menandatangani pemain muda berdarah Portugis dari kelab Porto FC, Vitinha dengan nilai AS$42 juta dolar Amerika.PSG akan berangkat ke Jepun untuk jelajah pra-musim di mana mereka akan bermain tiga perlawanan antara 20 hingga 25 Julai.- AFP


Wimbledon 2022: Nadal sahkan slot ke suku akhir

LONDON, 5 Julai- Rafael Nadal mara ke suku akhir Wimbledon buat kali kelapan selepas menyingkirkan Botic van de Zandschulp.Nadal, juara Terbuka Australia dan Perancis mencatatkan kemenangan straight set 6-4, 6-2, 7-6 (8/6) untuk mengesahkan kemaraan ke kelompok lapan pemain.Pemain Sepanyol berusia 36 tahun itu nanti akan membuat perhitungan dengan pilihan ke-11 dari Amerika Syarikat, Taylor Fritz, yang menewaskannya dalam perlawanan akhir Indian Wells awal tahun ini."Untuk kembali ke suku akhir selepas tidak berada di sini selama tiga tahun adalah menakjubkan," kata juara 2008 dan 2010 itu."Saya menjangkakan perlawanan yang sangat sukar menentang Taylor, dia memenangi gelaran Masters pertamanya tahun ini menentang saya di final Indian Wells.Nadal turut menyifatkan aksi suku akhir di Wimbledon sentiasa sukar.-AFP

(Rafael Nadal (kanan) mengucapkan tahniah kepada pemain Belanda, Botic Van De Zandschulp selepas perlawanan perseorangan lelaki pusingan 16 Kejohanan Wimbledon 2022 di Kelab Tenis All England di Wimbledon/AFP)


Mental perlu kuat harungi cabaran Masters Malaysia, kata Sze Fei - Izzuddin

KUALA LUMPUR, 5 Julai - Beregu lelaki negara, Goh Sze Fei-Nur dan Izzuddin Rumsani mahu memastikan kekuatan mental mereka berada pada tahap tertinggi ketika mengharungi saingan Masters Malaysia di Axiata Arena di Bukit Jalil, bermula hari ini.Pasangan ranking ke-12 dunia itu mengakui faktor tersebut yang menyebabkan mereka terlepas peluang merangkul gelaran pada Terbuka Malaysia di venue sama selepas tumpas kepada Fajar Alfian-Muhammad Rian Ardianto dari Indonesia, di peringkat separuh akhir, kelmarin.“Kita harus memberi lebih tumpuan terhadap kekuatan mental...kita sudah berbincang dengan jurulatih mengenai situasi kami dan harap kita boleh main lebih baik di Master Malaysia,” kata Sze Fei ketika ditemui pemberita selepas sesi latihan, di sini.Sabtu lepas, juara Terbuka Jerman 2022 itu tewas pada separuh akhir Terbuka Malaysia kepada beregu nombor tujuh dunia, Fajar-Muhammad Rian, 14-21, 12-21 dalam pertarungan selama 37 minit.Pasangan beregu negara itu dijadual berdepan pasangan Indonesia itu pada pusingan pertama Masters Malaysia, hari ini.

(Pasangan beregu negara Goh Sze Fei dan Nur Izzuddin Rumsani dijadual berdepan pasangan Indonesia di pusingan pertama Masters Malaysia hari ini/FOTO Instagram Nur Izzudin)

Nur Izzuddin juga sependapat dengan Sze Fei, sambil mengakui perlu lebih agresif dan tidak terlalu memikirkan prestasi pihak lawan.Beliau berkata ketika di gelanggang, mereka perlu bekerjasama dan saling membantu bagi memastikan kekuatan mental pasangan berada pada tahap tertinggi.  -BERNAMA


'Saya belum sedia' - Datuk Chong Wei

KUALA LUMPUR, 5 Julai - "Saya akan lakukan pada waktu yang tepat".Itu jawapan Legenda Badminton Negara, Datuk Lee Chong Wei ketika ditanya adakah beliau sedia menerima jika diberi tawaran untuk memegang jawatan dalam Persatuan Badminton Malaysia (BAM).Menurut beliau, dirinya masih belum bersedia untuk menggalas tanggungjawab berat berkenaan."Saya akan umumkan apabila saya sudah bersedia. Sekarang bukan masa yang tepat lagipun BAM masih stabil dengan jurulatih yang sedia ada," katanya ketika ditemui pemberita pada Majlis 'Legend Vision' yang diadakan sempena Kejohanan Terbuka Malaysia baru-baru ini.

Ketika ini, bekas pemain perseorangan lelaki negara Wong Choong Han memegang jawatan pengarah kejurulatihan BAM, manakala Rexy Mainaky dari Indonesia merupakan Pengarah Kejurulatihan Beregu.Dalam perkembangan sama, Datuk Lee Chong Wei juga memberitahu, beliau sedia mendengar keluhan semua pemain badminton tanpa mengira status mereka."Saya bersedia membantu ketika pemain melalui saat-saat sukar, telefon bimbit saya 24 jam tidak pernah tutup dan bersedia mendengar keluhan semua pemain badminton," katanya


Badminton Malaysia Masters 2022: Peluang pemain negara tebus kekecewaan

(Pasangan beregu lelaki negara Goh Sze Fei dan Nur Izzudin/Foto FB Badminton World Federation)

KUALA LUMPUR, 5 Julai - Tamat saingan Badminton Terbuka Malaysia 2022, kini fokus skuad negara beralih kepada kejohanan Malaysia Masters bertaraf Super 500.Kejohanan yang bermula hari ini bakal menjadi 'talian hayat' buat kem negara yang gagal menyerlah pada Terbuka Malaysia.Bagaimanapun, peminat tanah air dijangka tidak akan dapat menyaksikan kelibat jaguh perseorangan negara, Lee Zii Jia yang dilaporkan menarik diri dari kejohanan itu.Bagaimanapun, belum ada penjelasan rasmi mengenai alasan pemain ranking ke-5 dunia itu untuk tidak beraksi.Pada saingan Terbuka Malaysia yang berakhir semalam, Zii Jia tersingkir seawal pusingan 16 terakhir.Sementara itu, pasangan beregu lelaki negara Goh Sze Fei dan Nur Izzudin serta Aaron Chia dan Soh Wooi Yik yang menyerlah pada Terbuka Malaysia bakal menghadapi cabaran berbeza di Malaysia Masters.

Ibarat misi membalas dendam, Sze Fei dan Nur Izzudin sekali lagi bakal bertemu jaguh Indonesia, Fajar Alfian dan Muhammad Rian Ardianto pada pusingan awal.Manakala Aaron Chia dan Wooi Yik kini memburu kemenangan kedua ke atas pasangan Jepun, Akira Koga dan Taichi Saito selepas menewaskan mereka pada Terbuka Malaysia.Bagi aksi beregu wanita pula pastinya tumpuan terarah kepada pasangan terbaik negara ketika ini, Pearly Tan dan M Thinaah dan beregu campuran, Tan Kian Meng dan Lai Pei Jing untuk melakar kejayaan.


PIALA FA: Pertembungan Melaka United, JDT jadi tumpuan

KUALA LUMPUR, 5 Julai - Pertembungan antara Melaka United FC dan juara Liga Super lapan kali berturut-turut, Johor Darul Ta’zim (JDT) menjadi antara aksi tumpuan pada saingan suku akhir Piala FA musim ini.Berdasarkan format undian, perlawanan tersebut akan berlangsung di Stadium Hang Jebat di Melaka sekali gus memberikan kelebihan beraksi di laman sendiri kepada skuad Sang Kancil yang berjaya mengikat JDT 1-1 pada aksi Liga Super di venue sama, Sabtu lalu,Sri Pahang FC, juara Piala FA sebanyak tiga kali pada 2006, 2014 dan 2018, akan menjadi tuan rumah apabila berdepan Penang FC di Stadium Darul Makmur, Kuantan, manakala Sabah FC akan bertemu pemenang perlawanan pusingan kedua antara Selangor FC dan juara Piala Malaysia musim lalu, Kuala Lumpur (KL) City FC, di Stadium Likas, Kota Kinabalu.Perlawanan suku akhir lain pula menyaksikan wakil tunggal Liga Premier, Kuching City FC, yang bakal menjadi pasukan pelawat, menanti pemenang satu lagi aksi pusingan kedua antara juara dua kali Terengganu FC (TFC) dan juara 2019, Kedah Darul Aman (KDA) FC.Pengendali Melaka United, Mohd Asri Ninggal menjangkakan pasukannya akan menempuh cabaran getir dan penuh berliku berdepan skuad Harimau Selatan, namun berharap barisan anak buahnya dapat meraih kejayaan dengan sokongan padu penyokong sendiri.“Apabila sudah masuk di peringkat suku akhir, tidak boleh lagi memilih pasukan dan apabila diundi bertemu JDT, kami akan cuba beri yang termampu.“Pemain kena beri tumpuan tidak berbelah bahagi daripada  minit pertama hingga minit terakhir berdasarkan perlawanan yang dilalui tempoh hari,” katanya dalam kenyataan, malam Isnin.

Sementara itu, ketua jurulatih Kuching City, Irfan Bakti bersedia untuk bertemu sama ada TFC atau KDA dan menyifatkan kualiti kedua-dua pasukan berkenaan adalah setara manakala pasukan kendaliannya adalah ‘underdog’ (bukan pilihan). “TFC semakin menemui rentak manakala Kedah yang mempunyai ramai pemain import baharu juga semakin garang jika dilihat persembahan mereka di Piala AFC. Saya harap pemain berikan segala-galanya sambil berharap tuah boleh berpihak kepada kita di peringkat kalah mati ini,” katanya.Keempat-empat aksi suku akhir dijadual berlangsung pada 23 Julai ini dan tiada format timbal balik bermula daripada peringkat tersebut.Sebagai rekod, saingan Piala FA kembali mewarnai kancah bola sepak tempatan sejak penularan pandemik COVID-19 yang menyaksikan edisi 2020 terpaksa dibatalkan sebelum tidak dianjurkan pada musim 2021. - BERNAMA


Mosalah kekal di Liverpool

LIVERPOOL, 4 Julai- Bintang bola sepak Mesir, Mohamed Salah menamatkan spekulasi perpindahannya musim baharu selepas sah menandatangani kontrak baharu bersama Liverpool pada Jumaat.Perjanjian baharu Salah dilaporkan akan menjadikannya pemain dengan gaji tertinggi sepanjang zaman kelab dengan £350,000 (RM1.8 juta) seminggu sehingga 2025.Pemain berusia 30 tahun itu telah memasuki tahun terakhir kontraknya, namun pengurusan kelab berkenaan belum memberi keputusan berhubung tuntutan gaji Mosalah.Pengendali Liverpool, Jurgen Klopp berkata Salah merupakan antara tonggak penting dalam membawa skuad The Reds untuk menjulang piala.Dalam tempoh lima tahun di Anfield, penyerang Mesir itu telah menjaringkan 156 gol dalam 254 penampilan."Ini adalah hidangan istimewa untuk penyokong kami untuk menikmati hujung minggu mereka dengan lebih lagi. Saya pasti akan ada beberapa sambutan untuk berita ini," kata Klopp kepada laman web Liverpool."Ia adalah keputusan terbaik untuk kami dan keputusan terbaik untuknya. Dia milik kami saya rasa. Ini adalah kelabnya sekarang."Saya tidak syak lagi tahun-tahun terbaik Mo masih akan datang. Dan itu mengatakan sesuatu, kerana lima musim pertama di sini telah menjadi legenda," tambah Klopp.Liverpool berjaya memenangi Piala Liga dan Piala FA tetapi terlepas kejuaraan Liga Perdana Inggeris dengan ketinggalan satu mata di belakang Manchester City dan tewas pada perlawanan akhir Liga Juara-Juara 1-0 kepada Real Madrid.Bagaimanapun, ketibaan Darwin Nunez dari Benfica mengisi tempat Sadio Mane yang berhijrah ke Bayern Munich bakal memperkuat skuad Liverepool untuk saingan musim depan.-AFP


Wai Ching berhasrat perkenal acara larian menara pada Sukan SEA 2027

KUALA LUMPUR, 4 Julai - Pelari menara nombor satu dunia, Soh Wai Ching meluahkan hasratnya untuk memperkenalkan acara larian menara pada Sukan SEA 2027 disamping Malaysia akan menjadi tuan rumah pada temasya sukan dwitahunan itu.Menurut Wai Ching, perkara itu bakal dibentangkan kepada Timbalan Menteri Belia dan Sukan, Datuk Seri Ti Lian Ker pada Rabu ini.Memandangkan beberapa negara seperti Thailand, Filipina, Vietnam dan Singapura turut terlibat dalam larian menara, Wai Ching berpendapat sukan tersebut wajar dipertandingkan dalam Sukan SEA 2027 di Kuala Lumpur.Beliau juga berpendapat Menara 118 akan menjadi venue terbaik untuk menganjurkan acara tersebut memandangkan ia adalah bangunan kedua tertinggi di dunia.

(Wai Ching ketika ditemui pemberita RTM)

"Kita mahu dominasi, Sukan SEA biasanya tuan rumah akan ada kelebihan untuk meletakkan sukan yang mana tuan rumah terkuat sekali. Jadi sekarang Wai Ching merupakan pelari menara nombor satu dunia, jadi memang ada kelebihan untuk Malaysia meletakkan Wai Ghing yang semestinya untuk memperoleh pingat emas, dan Wai Ching akan membina satu kumpulan. Ketika ini kita ada dalam lima tahun, jadi dalam lima tahun ini, kita dapat promosikan sukan ini," kata Wai Ching di sini.Wai Ching kembali mengesahkan statusnya sebagai pelari nombor satu dunia awal Jun lalu, selepas mengungguli kategori keseluruhan saingan Tunnel to Towers Climb NYC di New York, Amerika Syarikat.Dalam perkembangan lain, Wai Ching menyatakan misinya untuk melahirkan lebih ramai atlet larian menara bagi memastikan Malaysia terus menjadi kuasa besar dalam sukan tersebut.Beliau juga sedang berusaha mendapatkan kebenaran untuk menjadikan Menara Berkembar PETRONAS sebagai venue bagi kejohanan Oceania Asia tidak lama lagi.


Sukan Komanwel: Sasaran pingat, persediaan atlet dibincang pada mesyuarat MOM

IPOH, 4 Julai- Perubahan sasaran pingat emas negara pada Sukan Komanwel, Birmingham 2022 susulan ketiadaan penyertaan dua atlet sandaran, Lee Zii Jia dan S Sivasangari serta perkembangan persiapan atlet akan dibincangkan pada mesyuarat Majlis Olimpik Malaysia (MOM) akan datang.Ketua Kontinjen Malaysia ke Sukan Komanwel 2022, Datuk Shahrul Zaman Yahya berkata pihaknya masih menunggu tarikh mesyuarat bagi menentukan sasaran unjuran susulan penarikan diri perseorangan lelaki badminton negara dan atlet skuasy negara yang tidak dapat beraksi disebabkan kemalangan.Beliau yang juga Pengerusi Jawatankuasa Industri, Pelaburan dan Pembangunan Koridor Perak berkata pihaknya masih menunggu tarikh mesyuarat berkenaan yang difahamkan mungkin diadakan pada 15 Julai ini.

"Jadi dalam mesyuarat itulah nanti akan dibuat dan semak balik unjuran malah kita juga perlu berbincang dengan Majlis Sukan Negara untuk memantau persiapan atlet jadi mesyuarat pada tarikh itu atau mungkin lebih awal," katanya.Beliau yang juga Presiden Kesatuan Ragbi Malaysia berkata demikian ketika ditemui Bernama selepas penyampaian hadiah Kejohanan Ragbi 7 Sebelah Kebangsaan 2022 oleh Pengerusi Jawatankuasa Belia, Sukan, Komunikasi dan Multimedia Perak Khairul Shahril Mohamed di Stadium Ragbi Perak di sini, semalam. -BERNAMA


Piala Ung Khek Cheow, Terengganu pertahan kejuaraan

IPOH, 4 Julai- Terengganu berjaya mempertahankan kejuaraan 2019 Kategori Lelaki Terbuka dalam merebut Piala Ung Khek Cheow selepas menewaskan Negeri Sembilan 19-0 pada perlawanan akhir Kejohanan Ragbi 7 Sebelah Kebangsaan 2022.Perlawanan diadakan di Stadium Ragbi Perak dan Terengganu memperoleh 19 mata hasil tiga 'try' dan dua 'conversion'.Mata Terengganu diperoleh menerusi 'try' dilakukan Mohamad Nasharuddin Ismail seawal minit ketiga, Mohd Fairuz Rahman pada minit ke 3.30 serta Muhd Halim Kassim pada minit ke 5.50, manakala dua conversion disempurnakan Mohd Fairuz.Sementara itu, Dalam kategori Terbuka Wanita, Kedah berjaya menundukkan pasukan Selangor 17-5 hasil conversion dan tiga 'try'.

Aksi Lelaki Bawah 21 tahun, Johor menewaskan Selangor 21-12 manakala kategori Wanita Bawah 21 tahun, Terengganu mengalahkan Selangor 15-10 untuk muncul juara bagi kategori masing-masing.


Kami tidak 'jual' Ronaldo - MU

LONDON, 4 Julai- Bintang bola sepak dunia, Cristiano Ronaldo berhasrat mahu meninggalkan pasukan Manchester United pada musim panas ini jika tidak menerima tawaran yang sesuai daripada kelab berkenaan.Penyerang berusia 37 tahun itu kembali ke Old Trafford dari Juventus pada musim panas lalu selain turut menjadi penjaring terbanyak United musim lalu.Namun, keseluruhan kempen dianggap sangat mengecewakan selepas skuad kendalian Ralf Rangnick hanya menghuni tangga keenam dalam Liga Perdana Inggeris.The Red Devils turut terlepas kelayakan Liga Juara-Juara meninggalkan pemenang Ballon d'Or lima kali yang mempunyai baki setahun dalam kontraknya ditambah setahun pilihan, berdepan prospek bermain di Liga Europa untuk kali pertama.Manchester United bertegas Ronaldo tidak dijual dan pengurus baharu, Erik ten Hag berminat untuk bekerjasama dengannya."Sudah tentu saya mahu mengekalkannya. Dia sangat penting untuk Manchester United tahun ini dan boleh menunjukkan statistik yang hebat." kata ten Hag.Ronaldo memenangi tiga kejuaraan Liga Perdana Inggeris dan Liga Juara-Juara selama enam tahun sarat trofi bersama United sebelum pergi ke Real Madrid pada 2009 dan Juventus pada 2018, mengumpul lebih banyak trofi di kedua-dua kelab.

Pemain antarabangsa United akan melaporkan diri untuk latihan dalam beberapa hari akan datang sebelum terbang ke Thailand pada hari Jumaat untuk memulakan jelajah pra musim mereka.Setakat ini, Chelsea dan Bayern Munich menjadi sasaran bintang itu manakala Napoli turut berminat membawa kembali Ronaldo ke Itali.Sporting Lisbon dan Porto pula cuba menggunakan kelebihan sebagai kelab negara asal pemain itu untuk membawa Ronaldo pulang ke kampung halaman sebelum bersara.


Wimbledon: Djokovic berdepan Jannik Sinner untuk pusingan suku akhir

LONDON, 4 Julai- Bintang tenis Serbia, Novak Djokovic mara ke pusingan suku akhir Wimbledon ke-13 selepas menewaskan pemain Belanda, Tim van Rijthoven.Djokovic yang turun sebagai pilihan utama kejohanan memburu rekod Pete Sampras sebagai juara tujuh kali menundukkan pemain rangking 104, 6-2, 4-6, 6-1, 6-2."Dia lawan yang cukup sukar. Saya tidak pernah berdepan dengannya sebelum ini. Dia mempunyai servis hebat, pukulan padu dan sentuhan menarik," kata Djokovic.Bagi saingan suku akhir, Djokovic bakal berdepan Jannik Sinner untuk merebut tempat ke pusingan separuh akhir selepas pemain dari Itali itu membenam pemain muda Sepanyol, Carlos Alcaraz.

Aksi di gelanggang utama dimulai dengan perarakan juara-juara sebagai memperingati ulang tahun ke-100 stadium berkenaan.Salah seorang daripada mereka ialah juara lapan kali Roger Federer yang tidak beraksi kali ini akibat kecederaan lutut."Saya harap dapat kembali sekali lagi. Saya rindu bermain di sini," kata Federer yang bakal mencecah usia 42 tahun.Kali terakhir dia beraksi di Wimbledon ialah ketika tewas di suku edisi tahun lalu.Dalam saingan wanita, pemain nombor dua dunia Ons Jabeur kekal di landasan untuk memburu gelaran Slam pertamanya selepas menewaskan pemain Belgium Elise Mertens 7-6 (11/9), 6-4.Pemain Tunisia itu kini hadir sebagai pilihan utama selepas pemain nombor satu dunia Iga Swiatek tersingkir Sabtu lalu. - AFP


Silat warisan berharga yang perlu dipertahankan - Reezal Merican

KEPALA BATAS, 4 Julai- Silat adalah warisan yang sangat berharga dalam budaya dan warisan orang Melayu yang perlu dipertahankan, kata Menteri Perumahan dan Kerajaan Tempatan, Datuk Seri Reezal Merican Naina Merican.“Silat dijulang dan diangkat sebagai benteng pertahanan negara yang ketiga, malah ia juga telah berjaya disenaraikan di bawah kategori "Representative List of the Intangible Cultural Heritage of Humanity" oleh Pertubuhan Pendidikan, Kebudayaan dan Saintifik Pertubuhan Bangsa-Bangsa Bersatu (UNESCO).“Ini menunjukkan bahawa seni mempertahankan diri ini adalah warisan pusaka yang perlu dipertahankan oleh bangsa Melayu,” katanya dalam ucapan perasmian Majlis Bersilaturrahim Himpunan Seni Silat Melayu Pulau Pinang di sini malam tadi.

Pesilat dari Persatuan Seni Silat Lincah Pulau Pinang membuat persembahan pada Majlis Bersilaturrahim Himpunan Seni Silat Melayu Pulau Pinang yang disempurnakan oleh Menteri Perumahan dan Kerajaan Tempatan Datuk Seri Reezal Merican Naina Merican malam tadi / FOTO BERNAMA

Reezal yang juga ahli parlimen Kepala Batas dan Pengerusi Majlis Tindakan Persekutuan Negeri Pulau Pinang, turut mengumumkan peruntukan RM100,000 kepada Jawatankuasa Focus Group Warisan, Kesenian, Budaya, dan Pelancongan Bumiputera Pulau Pinang bagi tujuan mengadakan karnival silat di negeri itu.Katanya program itu diharapkan dapat mempamerkan persilatan Melayu negeri Pulau Pinang, sekali gus menjadi jalan untuk menyatukan serta mengukuhkan bangsa Melayu dan agama Islam. -BERNAMA


Terengganu FC tewaskan Sri Pahang 2-1

(Pemain Terengganu FC, Nik Muhammad Sharif Haseefy Mohd Lazim (kiri) dikawal ketat oleh pemain Sri Pahang FC, Nicholas Swirad (dua, kanan) pada saingan Liga Super Malaysia 2022 malam tadi/BERNAMA)

KUALA NERUS, 4 Julai- Terengganu FC berjaya memanfaatkan kelebihan bermain di gelanggang sendiri apabila memungut 3 mata penting selepas menewaskan Sri Pahang FC dengan keputusan 2-1.Berlangsung di Stadium Sultan Mizan Zainal Abidin di sini, pasukan tuan rumah bermula garang dengan serangan pantas dan berjaya menembusi penjaga gol pelawat Mamadou Samassa seawal minit pertama menerusi Kpah Sherman untuk TFC mendahului 1-0.  Jaringan itu kekal hingga tamat separuh masa.

(Pemain Terengganu FC, Mohamad Faisal Abdul Halim (kanan) bersama rakan sepasukan meraikan kejayaan selepas menyempurnakan sepakan penalti semasa menentang pasukan Sri Pahang FC pada saingan Liga Super Malaysia 2022 malam tadi/BERNAMA)

Bersambung babak kedua, kedua-dua pasukan saling melancarkan serangan dan pada minit ke-76 tuan rumah dihadiahkan sepakan penalti.  Sepakan penalti diambil pemain kebangsaan Faisal Abdul Halim dan berjaya diselamatkan penjaga gol Sri Pahang FC.  Namun pengadil Zulkarnain Zakaria mengesan ada kesalahan oleh Mamadou Samassa dan sepakan penalti terpaksa diambil semula.  Peluang kedua tidak dipersiakan Faisal Halim dangan sepakan cantik menembusi gawang gol, menjadikan kedudukan 2-0.  Bagaimanapun, pada minit ke-87 pelawat berjaya menghukum kelalaian tuan rumah menerusi Abdul Malik Mat Arif menjadikan kedudukan 2-1, dan ia kekal hingga ke wisel penamat.  Terengganu FC kini di kedudukan kelima liga dengan 13 mata daripada 8 perlawanan.


NSFC kecundang di Paroi

(Pemain Negeri Sembilan Matheus Alves (dua, kiri) dikawal oleh pemain Sabah FC Tommy Mawat pada perlawanan Liga Super di Stadium Tuanku Abdul Rahman Paroi malam tadi/BERNAMA)

SEREMBAN, 4 Julai- Negeri Sembilan FC (NSFC) gagal memanfaatkan kelebihan beraksi di laman sendiri apabila kecundang 0-1 di tangan Sabah FC dalam aksi di Stadium Tuanku Abdul Rahman Paroi, malam tadi.Percubaan tepat Negeri Sembilan ke arah pintu gol Sabah hadir pada minit keenam menerusi percubaan lerek Matheus Alves namun berjaya ditangkap kemas penjaga gol pelawat, Khairul Fahmi Che Mat.

(Penjaga gol Sabah FC Khairul Fahmi (kanan) mengawal gawangnya dari serangan pemain Negeri Sembilan pada perlawanan Liga Super di Stadium Tuanku Abdul Rahman Paroi malam tadi/BERNAMA)

Sabah berjaya memecah kebuntuan pada separuh masa kedua permainan menerusi gol Taesu Park pada minit ke-61. Gol itu berpunca daripada sepakan bola mati oleh Jackson De Souza dari jarak kira-kira 40 meter dan bola berkenaan ditanduk kemas Taesu ke dalam gawang NSFC. Sehingga wisel penamat, keduduan kekal NSFC-0, Sabah FC-1.


Skuad menembak kebangsaan optimis cemerlang pada Kejohanan Dunia

SUNGAI BESI, 3 Julai- Skuad menembak negara optimis mampu mempamerkan aksi terbaik dalam kejohanan menembak dunia di Changwon,Korea yang akan berlangsung minggu depan.Keyakinan itu disuarakan penembak negara, Nurul Syasya Nadiah Ariffin. Jelas beliau, antara persiapan bagi menghadapi kejohanan tersebut adalah dengan menyertai pelbagai pertandingan dalam negara. "Setakat ini saya cuma nak belajar nak 'adapt' persekitaran sebab ini pun kejohanan dunia yang pertama, jadi macam tak mengharap (kemenangan) sangat cuma kalau ada rezeki dapat masuk final pun dah bersyukur," katanyaNurul Syasya ditemui pemberita pada aksi Kejohanan Menembak 10 Meter Antara Instituti Pengajian Tinggi (IPT) dan Jemputan Kebangsaan kali ke-6 di Univervisiti Pertahanan Nasional Malaysia(UPNM).Dalam pertandingan itu beliau memperoleh tempat kedua.

(Penembak negara, Nurul Syasya Nadiah Ariffin)


Axelsen tepati ramalan juara perseorangan lelaki Badminton Terbuka Malaysia 2022

KUALA LUMPUR, 3 Julai- Pemain nombor satu dunia, Victor Axelsen menepati ramalan apabila menjuarai perseorangan lelaki kejohanan Badminton Terbuka Malaysia 2022 selepas menewaskan Kento Momota dari Jepun 21-4, 21-7.Ia juga adalah kali pertama pemain dari Denmark itu menjuarai Terbuka Malaysia sepanjang kariernya.Dalam perlawanan tersebut, Axelsen hanya memerlukan 34 minit untuk menumbangkan Momota dari Jepun yang berada pada ranking kedua dunia.

(Aksi Axelsen ketika menentang Kento Momota pada perlawanan akhir perseorangan lelaki Terbuka Malaysia 2022)

Menurut Axelsen, pengalaman bermain menentang jaguh bertaraf dunia seperti Datuk Lee Chong Wei, Lin Dan dan Chen Long banyak memberikan pengalaman berharga buatnya.

Kemenangan Axelsen yang juga juara Olimpik Tokyo 2020 di pentas final itu menyaksikan dia menamatkan penguasaan pemain Asia menjuarai kejohanan itu sejak kali terakhir pemain Eropah memenanginya menerusi Peter Gade dari Denmark pada edisi 2007.


Rexy berang pemain beregu lelaki kurang beri tentangan sengit

KUALA LUMPUR, 3 Julai- Kekalahan pemain beregu lelaki negara pada kempen Badminton Terbuka Malaysia 2022 jelas mengundang kemarahan Pengarah Kejurulatihan Beregu Persatuan Badminton Malaysia (BAM), Rexy Mainaky.Tegas beliau pemain kini perlu lebih kreatif dalam aksi kompetitif selain merawat segera ‘penyakit’ kecundang di peringkat separuh akhir dan final kejohanan.Jelas Rexy, beregu nombor satu Aaron Chia-Soh Wooi Yik mampu memberi saingan dan menewaskan pemain handal di peringkat awal, tetapi kerap kali tewas apabila sampai ke peringkat separuh akhir."Setapi ini memang harus kita selesaikan, kenapa pemain kita makin dekat ke gelaran itu hal-hal yang ada dalam fikiran mereka saya tak tahu, main tiada idea," katanya.

(Rexy Mainaky, Pengarah Kejurulatihan Beregu BAM)

Dalam aksi separuh akhir Terbuka Malaysia semalam, Aaron-Wooi Yik sudah mendahului 18-14 pada set pertama menentang Juara Dunia 2021 dari Jepun, Takuro Hoki-Yugo Kobayashi, namun tewas 21-23, 9-21.Satu lagi beregu negara Goh Sze Fei-Nur Izzuddin Rumsani pula seolah-olah ketandusan idea untuk membaiki kedudukan mereka ketika menentang Fajar Alfian-Muhammad Rian Ardianto dari Indonesia dalam satu lagi aksi separuh akhir.


Los Leones terlepas aksi Piala Dunia, Alfonso Feijoo lepaskan jawatan Presiden Persekutuan Ragbi Sepanyol.

PARIS, 3 Julai- Presiden Persekutuan Ragbi Sepanyol mengesahkan peletakan jawatannya pada Sabtu selepas rayuan negara itu terhadap kehilangan kelayakan Piala Dunia Ragbi 2023 ditolak.Terdahulu pada April, Alfonso Feijoo menyatakan yang dia akan berhenti daripada jawatannya selepas Sepanyol disingkirkan daripada kejohanan tahun depan kerana menurunkan pemain yang tidak layak semasa kelayakan.Pemain kelahiran Afrika Selatan, Gavin van den Berg, yang bermain di Sepanyol sejak 2018, beraksi dalam dua perlawanan kelayakan menentang Belanda pada 2020 dan 2021 tetapi dianggap tidak pernah berkhidmat selama tiga tahun residensi yang diperlukan untuk layak di bawah peraturan Ragbi Dunia .Sepanyol dikenakan pemotongan lima mata bagi setiap pelanggaran dan denda £25,000 (AS$30,250).Mereka akan digantikan oleh Romania pada aksi Piala Dunia manakala Portugal telah mengambil tempat yang dikosongkan oleh Romania dalam acara kelayakan terakhir yang berlangsung pada November.Ini adalah kali kedua Sepanyol terlepas kelayakan Piala Dunia atas kesilapan sama.Pada 2018, bersama Romania dan Belgium, mereka dikenakan pemotongan kerana menurunkan pemain yang tidak layak, membuka jalan kepada Rusia untuk layak ke Piala Dunia 2019 di Jepun.- AFP

(Presiden Persekutuan Ragbi Sepanyol,  Alfonso Feijoo mengumumkan peletakan jawatannya pada Sabtu)


Skuad Ragbi Terengganu cipta kejutan di Kejohanan Ragbi 7 Sepasukan Kebangsaan

IPOH, 3 Julai- Skuad ragbi pantai timur, Terengganu terus menjadi perhatian setelah mencipta sensasi dalam penganjuran Kejohanan Ragbi 7 Sepasukan Kebangsaan apabila mara ke pusingan separuh akhir dengan rekod tanpa kalah bagi pasukan lelaki dan wanita. Pasukan lelaki Terengganu yang hadir selaku penyandang juara bagi kategori Lelaki Terbuka edisi terdahulu berjaya menafikan pasukan Wilayah Persekutuan Putrajaya dengan keputusan 21 tanpa balas bagi aksi suku akhir yang telah berlangsung di Stadium Ragbi Perak, Ipoh.  Momentum penguasaan pasukan lelaki Terengganu ini menjadi bekalan terbaik untuk melangkah ke pusingan penentuan kalah mati separuh akhir bertemu Selangor sebelum mara ke perlawanan akhir bagi penentuan kejuaraan edisi kali ini.  Begitu juga dengan pasukan ragbi wanita Terengganu yang membuat penampilan pertama bagi kategori bawah 21 tahun turut menjadi tumpuan kejohanan dengan catatan rekod tanpa kalah untuk mara ke penentuan separuh akhir setelah membuat kejutan menewaskan pasukan Pahang, 27 tanpa balas.  Seterusnya, pasukan ragbi wanita Terengganu yang dijenamakan sebagai Hanelang Ladies ini akan berentap bersama Pulau Pinang bagi perebutan tiket ke perlawanan akhir sebelum dinobatkan selaku juara.  Kejohanan Ragbi 7 Sepasukan Kebangsaan berlangsung di Stadium Ragbi Perak, Ipoh selama 3 hari itu, bakal melabuhkan tirai penganjurannya pada hari ini setelah dua tahun tertangguh berikutan perlaksanaan Perintah Kawalan Pergerakan(PKP) sewaktu pandemik COVID-19.  Sebanyak empat kategori menjadi taruhan pada penganjuran kali ini iaitu kategori Lelaki Terbuka, Wanita Terbuka dan Lelaki Bawah 21 tahun manakala bagi kategori Wanita Bawah 21 tahun merupakan kategori baharu yang julung kali diperkenalkan.


MUFC perlu kekal momentum sama untuk tundukkan Selangor FC, Selasa ini

KRUBONG, 3 Julai- Skuad Melaka United (MUFC) perlu mengekalkan momentum sama seperti aksi malam ini sekiranya ingin membenam Selangor FC pada 5 Julai depan.  Jurulatih MUFC, Mohd Asri Ninggal berkata walaupun tanpa dua pemain import dan dua pemain tempatan, aksi yang ditunjukkan skuad Sang Kancil memuaskan hati.  Katanya, 'kerja rumah' yang diberikan kepada pemain membuahkan hasil terutama melihat kepada disiplin di atas padang dalam aksi menentang Harimau Selatan itu.  Walaupun mencatat mata seri 1-1 namum skuad Hijau Putih itu tidak banyak mensia-siakan peluang yang ada.  "Kita tahu yang JDT, dari segi 'ball position' mereka memang sangat bagus. Maka, kalau kamu bagi dia ruang, dia akan hukum kita lah. Kami rasa kami dah lakukan yang terbaik. Pemain pun termotivasi dengan kehadiran penonton yang ramai pada malam ini. Walau pun penyokong JDT ramai juga tetapi mereka nak buktikan yang mereka boleh bermain bola. Itu yang paling penting," kata Asri Ninggal yang ditemu bual pemberita RTM selepas perlawanan di Stadium Hang Jebat.Sementara itu, Ketua jurulatih Johor Darul Tazim (JDT), Benjamin Mora turut menganggap MUFC bukan saingan yang boleh dipandang rendah.  "Seperti biasa, perlawanan di tempat lawan bukan satu perkara yang mudah. Namun pemain JDT dah lakukan yang terbaik, kita menyerang untuk menang. Kami tidak mengharap seri tapi bawa pulang satu mata itu lebih baik daripada tiada mata," kata Mora mengulas lanjut keseluruhan permainan JDT menentang MUFC.


Liga Super: Melaka United FC ikat JDT seri 1-1

KRUBONG, 3 Julai- Skuad Melaka United FC berjaya mengikat pendahulu liga Johor Darul Ta’zim (JDT), 1-1 dalam aksi Liga Super di Stadium Hang Jebat, Krubong malam tadi.  Dalam perlawanan itu, jentera pasukan lawan dilihat lebih menguasai permainan berbanding tuan rumah menerusi serangan seawal minit ke-4.  Bagaimanapun, sepakan percuma Leandro Velazquez sedikit tersasar dan tidak membuahkan hasil.  Asakan demi asakan yang dilakukan skuad Harimau Selatan itu kemudian berjaya menghasilkan gol mudah pada minit ke-27 menerusi sepakan Leandro.

(Pemain tengah JDT, Natxo Insa menggelecek bola melepasi pemain Melaka United FC/FOTO FB MFL)

Cubaan menyamai kedudukan mula digerakkan oleh tuan rumah dan berhasil selepas Justin Baas berjaya mengambil umpanan Sony Norde pada minit ke-39.  Masuk separuh masa kedua, keputusan kekal sama, dengan mata 1-1.  Beberapa serangan cuba dilakukan skuad pelawat namun tuan rumah tidak goyah dan tidak membiarkan gawang gol mereka diceroboh dengan mudah.  Keputusan seri itu kekal sehingga tamat perlawanan untuk tuan rumah berkongsi satu mata berharga.


Terbuka Malaysia 2022: Skuad negara terkandas di pusingan separuh akhir

BUKIT JALIL, 3 Julai- Cabaran pasukan tuan rumah dalam saingan Terbuka Malaysia berakhir selepas beregu lelaki nombor satu negara Aaron Chia-Soh Wooi Yik terkandas pada pusingan separuh akhir.Hasrat beregu di kedudukan keenam dunia untuk mencipta kejutan menentang Juara Dunia 2021, Takuro Hoki-Yugo Kobayashi tidak kesampaian apabila tewas 23-21, 9-21 di Arena Axiata di sini hari ini.Walaupun memberikan tentang sengit dan mendahului 18-14 pada set pertama namun mereka gagal mengambil peluang itu untuk mencipta kemenangan manakala set kedua menyaksikan beregu Jepun menguasai perlawanan dari awal lagi.Kekalahan kepada beregu kedua negara itu, turut menyaksikan Aaron-Wooi Yik yang juga pemenang pingat gangsa Olimpik Tokyo 2020 masih kempunan untuk meraih gelaran Jelajah Dunia Persekutuan Badminton Dunia sulung mereka.Terdahulu, satu lagi beregu lelaki negara Goh Sze Fei-Nur Izzuddin Rumsani tewas 14-21, 12-21 kepada beregu ranking ketujuh dunia Fajar Alfian-Muhammad Rian Ardianto dari Indonesia.Kali terakhir wakil Malaysia merangkul gelaran beregu lelaki di kejohanan tersebut adalah pada edisi 2014, apabila Goh V Shem-Lim Khim Wah muncul juara.


Persatuan Skuasy Negeri Sembilan (PSNS) cari bakat baharu

NEGERI SEMBILAN, 2 Julai - Persatuan Skuasy Negeri Sembilan (PSNS) berharap untuk mencari lebih ramai bakat baharu selain memberi latihan kepada pemain sedia ada menerusi kejohanan yang diadakan.  Presiden PSNS, Tunku Zain Al-’Abidin Tuanku Muhriz berkata, kejohanan bertaraf antarabangsa dapat memberi pendedahan kepada pemain muda untuk mempamerkan aksi terbaik serta bersaing dengan pemain dari luar negara.

"Datuk Nicole David sudi datang untuk bersama bermain skuasy dalam acraa hari ini, jadi ini merupakan langkah yang kita boleh ambil untuk tunjukkan pemain muda kita dengan ratu skuasy, dan kita nak biasakan pemain kita untuk selalu bermain dengan pemain-pemain hebat negara," katanya ketika ditemui pada pertandingan akhir Kejohanan Skuasy Piala Tuanku Muhriz di Seri Menanti di sini.

(Presiden PSNS, Tunku Zain Al-’Abidin Tuanku Muhriz)

Pertandingan Piala Tuanku Muhriz 2022 yang bermula 27 Jun itu melibatkan 48 pemain dari pelbagai negara termasuk Mesir dan India. Sehingga kini, PSNS telah menggapai pencapaian di peringkat antarabangsa menerusi kejayaan anak buahnya, Harleein Tan dan C. Ameeshenraj yang sudah memenangi kejohanan skuasy di peringkat antarabangsa.Seramai 120 orang pemain telah berdaftar dalam persatuan tersebut dengan tiga peringkat iaitu 'beginnner', 'intermediate' dan 'advance'. Legenda negara dan bekas ratu skuasy, Datuk Nicol Ann David yang turut bermain bagi memberi semangat kepada pemain-pemain muda yang menyertai pertandingan itu. Turut berkenan berangkat, Yang di-Pertuan Besar Negeri Sembilan, Tuanku Muhriz Ibni Almarhum Tuanku Munawir.


Nauraj layak ke kejohanan dunia - Mohd Manshahar

KUALA LUMPUR, 2 Julai - Atlet lompat tinggi negara Nauraj Singh Randhawa berpeluang mengharumkan nama negara apabila berjaya meraih tiket ke Kejohanan Olahraga Dunia 2022 di Oregon, Amerika Syarikat dari 15-24 Julai ini.Perkembangan itu disahkan Ketua Jurulatih Olahraga Kebangsaan Mohd Manshahar Abdul Jalil yang memaklumkan Nauraj layak selepas atlet berusia 30 tahun itu berada dalam kelompok 32 terbaik dalam ranking dunia.“Ramai atlet terbaik di dunia tetapi Nauraj berjaya menempatkan diri dalam senarai, jadi itu merupakan pencapaian terbaik dan membanggakan negara,” katanya ketika dihubungi Bernama, hari ini.Mohd Manshahar berkata di Oregon, Nauraj sekurang-kurangnya perlu membuat lompatan setinggi 2.30 meter (m) yang merupakan rekod kebangsaan miliknya, untuk melangkah ke pentas akhir kejohanan itu sekali gus mengikuti jejak langkah bekas atlet lompat tinggi negara Lee Hup Wei, pada 2019.Katanya Nauraj harus bekerja keras serta lebih berdisplin dalam sesi latihan bagi memperbaiki kelemahannya untuk membolehkan beliau melangkah ke final.“Dia (Nauraj) perlu bersaing dengan atlet terbaik dunia dan bukan sesuatu yang mudah, dia (mara ke final) bergantung kepada keupayaan beliau pada hari perlawanan.“Tetapi tiada yang mustahil, apa-apa pun boleh berlaku, kalau dia mencapai lompatan di ketinggian 2.32m atau memecahkan rekod kebangsaan 2.30m, mungkin dia akan berada di kelompok terbaik, tetapi kalau dia buat kurang, dia hanya berada dalam 16 terbaik,” kata Mohd Manshahar.

Pada saingan di Oregon, Nauraj yang bakal membuat penampilan keduanya di kejohanan dunia itu selepas penampilan pertamanya di Kejohanan Dunia di London pada Ogos 2017, beliau dijadual memulakan aksi pusingan kelayakan pada 15 Julai dan pusingan akhir pada 17 Julai.Sebagai rekod, pada edisi Kejohanan Dunia 2019 di Doha, Qatar, Hup Wei mencipta sejarah menjadi atlet pertama Malaysia mara ke pusingan akhir dalam kejohanan berprestij itu, sejak diperkenalkan pada 1938 oleh Persekutuan Olahraga Antarabangsa (IAAF).Kejayaan itu hadir selepas Hup Wei melakukan lompatan setinggi 2.29m di pusingan kelayakan sebelum menamatkan saingan final di kedudukan kelapan daripada keseluruhan 12 atlet apabila dengan catatan 2.27m. - BERNAMA


DOTA 2: Lima pemain wanita E-sukan negara bakal gegar Komanwel 2022 di Birmingham

KUALA LUMPUR, 2 Julai - E-sukan buat pertama kalinya bakal diperkenalkan pada Sukan Komenwel 2022 di Birmingham sebagai sukan pertunjukan di bawah kelolaan Persekutuan E-Sukan Global.Ia sekali gus membuka peluang buat pasukan Dota 2 wanita negara beraksi pada temasya tersebut setelah meraih salah satu slot menerusi kelayakan Asia Selatan dan Asia Tenggara sebelum ini.Peluang mewakili negara pada temasya sukan kedua terbesar dunia itu pastinya menjadi impian buat lima pemain wanita negara yang memiliki pengalaman sebagai atlet e-sukan profesional."Secara peribadi saya sentiasa mahu mewakili negara di kejohanan ini, ia memberi peluang kepada saya untuk merealisasikan impian itu," kata Atlet Dota 2, Stephanie Lim Yuen Lii.Atlet E-Sukan DOTA 2 wanita negara, Nadrah Saufi pula aku menghadapi masalah yang sama seperti pasukan lain mengenai format permainan yang akan diperkenalkan nanti.

Selain Dota 2, permainan e-Football Siri dan Rocket League antara dua lagi saingan yang akan dipertandingkan di Birmingham nanti.Acara E-sukan di Sukan Komanwel 2022 akan berlangsung di Pusat Konvensyen Antarabangsa, ICC pada 6 dan 7 Ogos ini.


Tetap sayangkan Liverpool, Salah sambung kontrak di Anfield sehingga 2025

UNITED KINGDOM, 2 Julai - Penyerang Mesir, Mohamed Salah akhirnya menandatangani kontrak lanjutan jangka panjang di Anfield sekali gus menjadi khabar gembira buat peminat Liverpool.Berita itu juga menamatkan terus spekulasi masa depannya bersama kelab Liga Perdana Inggeris itu.Salah dilaporkan menyambung kontraknya sehingga 2025 selepas ketiadaan rakan gandingannya Sadio Mane yang menyertai Bayern Munich bulan lalu.Bintang Mesir itu telah meledak 23 gol buat Liverpool musim lalu dan berkongsi anugerah Kasut Emas dengan penyerang Tottenham Hotspur, Son Heung Min.Meskipun menjangkau usia 30 tahun, Salah berjaya menyumbang 31 gol dalam semua kejohanan buat The Reds dan membantu pasukannya memenangi Piala Liga Inggeris dan Piala FA.

Dia yang menyertai kelab Merseyside itu dari AS Roma pada 2017, sebelum ini berpotensi meninggalkan Liverpool secara percuma jika kontraknya yang tamat musim depan tidak disambung dengan segera.


Liga Premier 2022: TFC II rampas status pendahulu, menang tipis menentang Kuching City

KUALA TERENGGANU, 2 Julai - Terengganu FC II melonjak ke tangga teratas liga selepas menewaskan Kuching City FC 1-0 di Stadium Sultan Ismail Nasiruddin Shah, dekat sini.Kedua-dua pasukan bermula baik di separuh masa pertama, namun tiada jaringan dihasilkan.Babak kedua, TFC II membuat pertukaran pemain dengan memasukkan Muhammad Safwan Mazlan bagi menggantikan pemain importnya Argzim Redzovic.Keputusan itu nyata membuahkan hasil apabila pemain lincah itu menghadiahkan gol tunggal perlawanan pada minit ke-78 menerusi sepakan percuma dari tengah padang.

Keputusan kekal hingga akhir perlawanan.Kini, TFC II mendahului Liga Premier dengan berkongsi 22 mata, manakala Kuching City pula di ke tangga keempat dengan mengutip 20 mata.


Tze Yong dapat 'tangkal tuah' Datuk Chong Wei

(Ng Tze Yong menerima hadiah raket terakhir dari legenda badminton negara, Datuk Lee Chong Wei)

BUKIT JALIL, 2 Julai - Pemain perseorangan muda negara, Ng Tze Yong melalui detik yang pastinya sukar dilupakannya apabila menerima hadiah raket terakhir digunakan oleh legenda badminton negara, Datuk Lee Chong Wei, di Axiata Arena, Bukit Jalil, hari ini.Raket tersebut dihadiahkan Datuk Chong Wei kepada Tze Yong sebagai 'suntikan semangat istimewa' buat pemain ranking ke-48 dunia itu yang akan membuat penampilan sulung di Sukan Komanwel 2022, Birmingham, hujung bulan ini.Menurut Datuk Chong Wei, beliau berharap sumbangannya itu dapat memberi tonik keyakinan buat Tze Yong bagi mengharumkan nama Malaysia selepas ketiadaan Lee Zii Jia pada temasya di Birmingham."Saya rasa ini merupakan detik manis untuk Tze Yong dan saya sendiri. Saya pun sudah bersara dengan raket saya."Orang Cina cakap 'Ong' tuah untuk dia (Tze Yong)... Untuk permainannya yang akan datang saya harap dia boleh mengawal sebarang tekanan di Komanwel yang juga harapan saya dan rakyat Malaysia," katanya ditemui ketika Majlis 'Legend Vision yang diadakan sempena Kejohanan Terbuka Malaysia.

(Dari kiri: Taufik Hidayat, Lee Yong Dae, Datuk Chong Wei, dan Peter Gade di Kejohanan Terbuka Malaysia, Arena Axiata, Bukit Jalil/FOTO FB Chong Wei)

Dalam majlis tersebut, bekas pemain nombor satu dunia itu diraikan bersama tiga lagi legenda dunia iaitu Taufik Hidayat, Peter Gade dan Lee Yong Dae manakala Lin Dan menyertai mereka secara maya.


'Belum masanya untuk menekan butang panik' - Choong Hann

BUKIT JALIL, 2 Julai - Belum masanya untuk menekan butang panik.Itu penegasan Pengarah Kejurulatihan Perseorangan BAM, Wong Choong Hann berhubung perkembangan pemain perseorangan lelaki yang mampu memberi cabaran di peringkat antarabangsa selepas Lee Zii Jia meninggalkan BAM.  Jelas beliau, barisan kejurulatihan sentiasa bekerja keras untuk melahirkan jaguh perseorangan lelaki negara selain memiliki beberapa pemain pelapis berpotensi. Choong Hann juga memaklumkan, pihaknya akan terus bekerjasama dengan Pengarah Pembangunan Remaja, Datuk Misbun Sidek dalam menjayakan misi tersebut."Kami selalu bekerjasama dan berbincang strategi untuk mempercepatkan lagi proses mutu prestasi pemain kami, kadang-kala masing-masing mempunyai fokus dan memberikan peluang untuk mereka berlatih bersama-sama."Memang ada pemain muda yang namun perlu diberikan sedikit waktu untuk membina keupayaan mereka," katanya kepada media ketika separuh akhir kejohanan Terbuka Malaysia di Axiata Arena, hari ini.

(Ng Tze Yong dilihat sebagai pemain yang mampu menjadi sandaran utama negara/FOTO Badminton Photo)

Dengan lapan pemain perseorangan muda berada di bawah naungan BAM, hanya Ng Tze Yong dilihat sebagai pemain yang mampu menjadi sandaran utama negara. Sebelum ini, Presiden BAM, Tan Sri Mohamad Norza Zakaria meminta barisan kejurulatihan supaya melahirkan lebih banyak jaguh perseorangan lelaki yang mampu mencabar pingat di kejohanan utama, serta mengurangkan kebergantungan kepada Zii Jia.


Berita gembira peminat Liverpool, Salah sambung kontrak jangka panjang

LONDON, 2 Julai - Bintang penyerang Liverpool, Mohamed Salah akhirnya menandatangani kontrak lanjutan jangka panjang di Anfield, sekali gus menamatkan terus spekulasi masa depannya bersama kelab Liga Perdana Inggeris itu.Salah dilaporkan menyambung kontraknya sehingga 2025 selepas ketiadaan rakan gandingannya Sadio Mane yang menyertai Bayern Munich bulan lalu.

Bintang Mesir itu telah meledak 23 gol buat Liverpool musim lalu dan berkongsi anugerah Kasut Emas dengan penyerang Tottenham Hotspur, Son Heung-min.Meskipun menjangkau usia 30 tahun, Salah berjaya menyumbang 31 gol dalam semua kejohanan buat The Reds dan membantu pasukannya memenangi Piala Liga Inggeris dan Piala FA.Dia yang menyertai kelab Merseyside itu dari AS Roma pada 2017, sebelum ini berpotensi meninggalkan Liverpool secara percuma jika kontraknya yang tamat musim depan tidak disambung dengan segera. - REUTERS


E-Sukan: Diperkenal sebagai acara pertunjukan di Sukan Komanwel 2022

KUALA LUMPUR, 2 Julai- Permainan sukan elektronik (E-Sukan) buat julung kalinya bakal diperkenalkan pada Sukan Komanwel 2022 di Birmingham sebagai sukan pertunjukan di bawah kelolaan Persekutuan E-Sukan Global.Ia sekali gus membuka peluang buat pasukan Dota Two wanita negara beraksi di temasya sukan tersebut setelah meraih salah satu slot menerusi kelayakan Asia Selatan dan Asia Tenggara sebelum ini.Menurut atlet Dota Two tempatan, Stephanie Lim Yuen Lii, peluang mewakili negara pada temasya sukan kedua terbesar dunia itu pastinya menjadi impian buat kesemua lima pemain wanita negara yang memiliki pengalaman sebagai atlet e-sukan profesional."Secara peribadi saya sentiasa mahu mewakili negara di kejohanan ini. Ia memberi peluang kepada saya untuk merealisasikan impian itu. Bagi rakan sepasukan pula, kami sudah lama tidak berjumpa, namun jika mereka berminat wakili negara, saya rasa tiada masalah meskipun kejohanan itu tidak menawarkan sebarang hadiah," katanya.

Selain Dota Two, permainan e-Football Siri dan Rocket League antara dua lagi saingan yang akan dipertandingkan di Birmingham nanti.Acara E-sukan di Sukan Komanwel 2022 akan berlangsung di Pusat Konvensyen Antarabangsa (ICC) pada 6 dan 7 Ogos.


Sze Fei-Nur Izzuddin benam wakil China, mara ke separuh akhir

(Beregu lelaki negara, Goh Goh Sze Fei-Nur Izzuddin Rumsani ditemu bual media selepas mara ke peringkat separuh akhir Kejohanan Badminton Terbuka Malaysia 2022)

KUALA LUMPUR, 1 Julai - Beregu lelaki negara, Goh Goh Sze Fei-Nur Izzuddin Rumsani menampilkan aksi cemerlang untuk mara ke separuh akhir Kejohanan Badminton Terbuka Malaysia 2022 di Axiata Arena Bukit Jalil, di sini, hari ini.Pada saingan suku akhir, sokongan padu ribuan penyokong sendiri membantu membangkitkan semangat juang beregu nombor 12 dunia itu untuk menundukkan juara Terbuka Indonesia, baru-baru ini, Liu Yu Chen-Ou Xuan Yi dari China.Ibarat ulangan final Terbuka Jerman 2022, Mac lalu,  pasangan China itu gagal membendung permainan bercorak serangan dan pantas oleh wakil tuan rumah dengan menyaksikan beregu negara memiliki kelebihan selesa 13-5 sebelum melengkapkan set pertama 21-11.Bagaimanapun, set kedua bertambah sengit selepas kedudukan terikat 20-20 sebelum ‘drop shot’  oleh Sze Fei membantu beregu negara mengesahkan slot separuh akhir dengan kemenangan 22-20.Pada Terbuka Jerman, beregu negara meraih gelaran sulung kejohanan Jelajah Dunia apabila menewaskan gandingan baharu China itu, 23-21,16-21, 21-14.Pada saingan separuh akhir esok, beregu negara bukan pilihan itu bakal berdepan dengan pemenang antara beregu profesional negara, Ong Yew Sin-Teo Ee Yi dan pilihan keenam, Fajar Alfian-Muhammad Rian Ardianto dari Indonesia.

Sementara itu, Sze Fei, ketika ditemui selepas perlawanan, menyifatkan set terakhir sebagai sesuatu yang menggerunkan tetapi sorakan yang memekakkan telinga daripada peminat mendorong mereka untuk menafikan kebangkitan beregu China untuk membawa permainan ke set penentuan.“Sangat sukar untuk mematikan gerakan  mereka (Yu Chen-Xuan Yi) pada set kedua, tetapi kami berjaya untuk lebih bersabar dan mengelak daripada melakukan kesilapan mudah,” katanya.Sze Fei juga menegaskan bahawa kemenangan menentang beregu nombor 45 dunia itu pada perlawanan akhir Terbuka Jerman 2022 telah memberi kelebihan kepada mereka untuk mengekalkan rekod bersih.Dalam pada itu, Nur Izzuddin mengakui kemenangan percuma pada pusingan kedua semalam selepas penarikan diri gandingan India, Satwiksairaj Rankireddy-Chirag Shetty, ekoran kecederaan, sudah tentu membantu mereka berehat dengan cukup dan lebih bersedia menjelang aksi suku akhir.Kali terakhir wakil beregu negara mara ke separuh akhir ialah pada edisi 2014 menerusi Goh V. Shem-Lim Khim Wah sebelum mereka muncul juara dengan menewaskan pasangan China, Chai Biao-Hong Wei, 21-19, 21-18. -BERNAMA


KUALA LUMPUR, 2 Julai - Beregu lelaki utama negara Aaron Chia-Soh Wooi Yik mara ke separuh akhir kejohanan badminton Terbuka Malaysia 2022 selepas menyingkirkan pasangan veteran Indonesia Mohammad Ahsan-Hendra Setiawan malam tadi.

Gandingan negara turun selaku pilihan kelima menyajikan aksi mendebarkan penonton di Arena Axiata bermula dengan baik apabila menguasai set pertama 21-13, namun pasangan The Daddies yang jelas berpengalaman dalam waktu genting menang set kedua dengan 22-20 untuk mengheret kepada set penentuan.

Pada set penentuan, Aaron-Wooi Yik yang berada di ranking keenam dunia, bermain dengan tenang serta mengelak daripada melakukan kesalahan mudah untuk menoktahkan kemenangan 21-19 sekali gus mengesahkan tempat ke separuh akhir hari ini.

Pasangan pingat gangsa Sukan Olimpik Tokyo itu akan berdepan pilihan kedua Takuro Hoki-Yugo Kobayashi dari Jepun.

Terdahulu, pasangan nombor dua dunia itu dipaksa bermandi peluh sebelum menyingkirkan Choi Sol Gyu-Kim Won Ho dari Korea Selatan 21-14, 21-23, 21-14 dalam satu lagi saingan suku akhir.

Sementara itu, Aaron menyifatkan pertembungan dengan Mohammad Ahsan-Hendra adalah satu ujian getir namun gembira dapat menewaskan gandingan ketiga dunia itu hari ini.

“Tidak senang untuk lawan dengan mereka sebab mereka tetap ambil mata mudah dari kami. Tapi sokongan penonton beri kelebihan kepada kami,” katanya kepada pemberita.

Nasib berbeza bagi pasangan profesional negara Ong Yew Sin-Teo Ee Yi apabila terkandas di suku akhir selepas tunduk kepada pasangan Indonesia Fajar Alfian-Muhammad Rian Ardianto 21-13, 21-9.

Yew Sin ketika ditemui mengakui kesilapan mereka kerana membiarkan lawan menguasai permainan dan memusnahkan impian mereka untuk beraksi di separuh akhir.

Ee Yi berkata tahap pencapaian mereka pada Terbuka Malaysia ini adalah enam daripada 10 markah, dan bertekad untuk fokus kepada cabaran di Masters Malaysia minggu depan.

Fajar Alfian-Muhammad Rian mengatur pertemuan dengan satu lagi pasangan negara Goh Sze Fei-Nur Izzuddin Rumsani yang bermain dengan hebat mengenepikan Liu Yu Chen-Ou Xuan Yi dari China 21-11, 22-20.

Kali terakhir pasangan negara mara ke separuh akhir adalah pada edisi 2014 menerusi Goh V Shem-Lim Khim Wah sebelum muncul juara selepas mengalahkan pasangan China Chai Biao-Hong Wei 21-19, 21-18.-BERNAMA


Terbuka Malaysia bukan di bawah kendalian KBS

KUALA LUMPUR, 1 Julai - Kejohanan Badminton Terbuka Malaysia 2022 yang sedang berlangsung di Axiata Arena, Bukit Jalil di sini bukan berada di bawah kendalian Kementerian Belia dan Sukan (KBS).Menurut kenyataan KBS, kejohanan itu juga tidak mempunyai sebarang kaitan dengan Menteri Belia dan Sukan Datuk Seri Ahmad Faizal Azumu serta timbalannya Senator Datuk Seri Ti Lian Ker.Sebaliknya, menurut KBS kejohanan itu adalah anjuran badan persendirian, justeru isu berkaitan tempahan tempat duduk yang dibangkit tidak mempunyai sebarang arahan daripada pihak menteri, timbalan menteri atau KBS. "Ia adalah hak mutlak dan tindakan sepenuhnya oleh pihak penganjur. Penjelasan ini penting agar rakyat memahami bahawa kementerian adalah pihak berkecuali dan tidak terlibat dengan sebarang keputusan yang diambil oleh pihak penganjur,” menurut kenyataan KBS hari ini.

Semalam tular di media sosial mengenai keluhan pembeli tiket premium kejohanan badminton Terbuka Malaysia berkaitan isu tempat duduk Premium 306 dan 307 selepas mereka tidak dibenarkan duduk di kawasan itu kerana dikawal penganjur untuk diberikan kepada sekumpulan penonton.Berikutan itu, KH Worlwide yang merupakan penganjur kejohanan telah memohon maaf kepada peminat yang terjejas. - BERNAMA


Jackie mahu catat rekod peribadi terbaik di Sukan Komanwel 2022

BUKIT JALIL, 1 Julai - Atlet Tukul Besi Negara, Jackie Wong mahu menjadikan penyertaan ketiganya di Sukan Komanwel sebagai kenangan manis dengan mencatat rekod peribadi terbaik dalam kariernya.Menurut Jackie, biarpun sedar misi itu bukannya mudah, dia tetap yakin dapat menampilkan aksi terbaik demi Malaysia, sekali gus layak ke peringkat akhir."Tiada yang mustahil untuk saya mulakan, sebab kalau ikut ranking Sukan Komanwel lepas, catatan terbaik saya berada pada ranking kelapan dan kesembilan."Tinggal sebulan sahaja lagi, saya tidak tahu apa yang akan berlaku tapi saya akan gunakan peluang sebulan ini untuk membuat persiapan dan persediaan sebaik mungkin menjelang Sukan Komanwel nanti," katanya kepada pemberita di sini.

(Atlet Tukul Besi Negara, Jackie Wong/FOTO FB Jackie Wong)

Kesatuan Olahraga Malaysia (KOM) sebelum ini meletakkan sasaran sekurang-kurangnya empat daripada tujuh atletnya layak ke peringkat akhir.Jackie yang menjadi salah seorang daripadanya, merupakan pemenang pingat emas Sukan SEA 2021 Hanoi dengan catatan sejauh 66.49 meter.


Tenis Wimbledon : Nadal mara ke pusingan ketiga, catat kemenangan Grand Slam ke-307

LONDON, 1 Julai - Jaguh tenis Sepanyol, Rafael Nadal berjaya melangkah ke pusingan ketiga Kejohanan Tenis Wimbledon selepas menewaskan Ricardas Berankis dengan keputusan 6-4, 6-4, 4-6, 6-3.Lebih membanggakan itu juga adalah kemenangan Grand Slam ke-307 Nadal sepanjang kariernya.Dalam aksi tersebut Nadal lebih banyak mendominasi perlawanan menentang pemain dari Lithuania itu.Kesilapan yang dilakukan oleh Berankis turut memberi kelebihan kepada Nadal untuk menjarakkan kedudukan.

Saingan itu juga menyaksikan Nadal berupaya melakukan 13 pukulan ace berbanding lawannya.Selepas ini Nadal dijadual menentang Lorenzo Sonego dari Itali pada aksi pusingan ketiga pada Sabtu ini. Ketika ini Nadal dalam misi untuk memburu gelaran Wimbledon ketiganya selepas menjuarainya pada tahun 2008 dan 2010.


Gimnas negara berkelana ke Azerbaijan, Belarus sebelum galas misi di Sukan Komanwel 2022

BUKIT JALIL, 1 Julai- Kem Gimnastik negara akan menjalani latihan serta pendedahan di Eropah sebagai persiapan sebelum menyertai Sukan Komanwel 2022 di Birmingham, hujung Julai ini.Azerbaijan dan Belarus menjadi dua negara yang dipilih sebagai medan persediaan terakhir untuk gimnas negara bermula 5 hingga 20 Julai nanti.Menurut Ketua Kontinjen Negara, Datuk Shahrul Zaman Yahya, ia merupakan langkah positif yang diambil Persekutuan Gimnastik Malaysia (MGF) dalam merealisasikan sasaran satu pingat emas."Saya rasa amat gembira melihat perkembangan mereka, mereka pun baru balik dari Pattaya sertai kejohanan di sana, dan 5 Julai mereka akan berangkat ke Baku untuk 'centralise training' disana sebelum ke Belarus untuk kejohanan dan untuk latihan akhir dan terus ke Birmingham," katanya.

(Ketua Kontinjen Negara, Datuk Shahrul Zaman Yahya)

Sementara itu, gimnas negara, Koi Sie Yan, mengakui pendedahan tersebut penting bagi mempersiapkan dirinya dalam aspek fizikal dan mental sebelum ke Birmingham nanti.Selain Sie Yan, MGF turut mempertaruhkan dua lagi atlet iaitu Ng Joe Ee dan Izzah Amzan di Sukan Komanwel 2022 nanti.Sukan gimnastik menjadi satu di antara sasaran emas Malaysia pada temasya itu nanti selain sukan angkat berat, skuasy, boling padang, badminton dan powerlifting.


Piala AFC 2022: Bojan puji semangat 'The City Boys' benam Tampines 2-1 ke separuh akhir

KUALA LUMPUR, 1 Julai- Ketua jurulatih Kuala Lumpur (KL) City FC, Bojan Hodak memuji semangat juang yang dipamerkan anak buahnya ketika menumpaskan wakil Singapura, Tampines Rovers 2-1 dalam aksi Piala Konfederasi Bolasepak Asia (AFC) 2022 yang berlangsung semalam.Kejayaan itu mengesahkan skuad The City Boys mara ke separuh akhir Zon ASEAN selepas muncul naib juara terbaik daripada tiga kumpulan.Pada aksi di Stadium Bolasepak Kuala Lumpur, Cheras itu, KL City berjaya mendahului Tampines 2-0 menerusi jaringan penyerang import, Paulo Josue pada minit ke-16 dan 21.Bagaimanapun, lawan dari Singapura itu cuba mengejar dengan gol Boris Kopitovic pada minit ke-37, namun ia masih belum cukup membantu mereka melakar kejutan ke atas tuan rumah.Menurut Bojan, semangat berpasukan yang ditampilkan pasukannya menjadi kunci utama kemenangan KL City dalam pertemuan ini."Apa yang paling penting ialah kami menunjukkan semangat berpasukan. Kami banyakmencipta peluang, bertahan dan menyerang secara berpasukan. Jadi, ia membantu kami mara peringkat seterusnya. Kami tidak memiliki pemain bintang dalam pasukan ini. Kami sering bekerja keras secara berpasukan. Kami tidak pernah belasah mana-mana pasukan dengan tiga atau empat gol, namun kami juga tidak pernah tewas dengan jurang yang besar," katanya.Keputusan itu menyaksikan KL City menghuni tangga kedua kumpulan, terikat empat mata dengan juara dari Indonesia, PSM Makassar. Mereka dijadual berdepan wakil dari Vietnam, Viettel FC di gelanggang lawan pada 10 Ogos depan.

(Aksi 'The City Boys' membenam Tampines Rovers 2-1, semalam)


Pandelela-Dhabitah raih gangsa 10m platform seirama

KUALA LUMPUR, 1 Julai- Gandingan penerjun wanita Datuk Pandelela Rinong dan Nur Dhabitah Sabri berjaya menambah koleksi pingat kem terjun negara apabila meraih pingat gangsa menerusi acara 10 meter (m) platform seirama wanita pada Kejohanan Dunia 2022, lewat malam tadi.Gandingan Pandelela-Dhabitah di Arena Duna di Budapest, Hungary berjaya mengumpul 298.68 mata selepas melakukan lima terjunan secara keseluruhan.Pingat emas milik penerjun dari China menerusi gandingan juara Olimpik serta dunia, Quan Hongchan dan rakannya Chen Yuxi yang mengumpul 368.40 mata.

(Pandelela, Dhabitah (kanan) bersama pemenang pingat emas dari China dan Perak milik penerjun AS)

Sementara, pingat perak diraih penerjun dari Amerika Syarikat, Delaney Schnell-Katrina Young yang mengumpul 299.40 mata.Pada Selasa lalu, kem terjun negara memulakan kempen kejohanan dunia itu dengan meraih pingat gangsa menerusi Pandelela bagi acara 10m platform wanita.


Terbuka Malaysia 2022: Zii Jia terkandas, empat beregu negara layak ke suku akhir

BUKIT JALIL, 30 Jun- Wakil tunggal perseorangan Malaysia di pusingan kedua, Lee Zii Jia dikejutkan pemain ranking ke-26 dunia, Shesar Hiren Rhustavito dari Indonesia dalam aksi tiga set.Kedua-dua pemain ini telah bertemu sebanyak tujuh kali dengan pertemuan terakhir dimenangi Zii Jia pada Terbuka Thailand baru-baru ini.Shesar menguasai set pertama dari awal permainan dengan corak agresif untuk menang 21-19. Namun, Zii Jia yang menduduki ranking ke-5 dunia berjaya mengawal permainan di set berikutnya untuk menang juga dengan keputusan 21-19.Di set penentuan pula, aksi Zii Jia yang diringi sorakan padu penyokong masih gagal untuk menundukkan Shesar apabila tewas 16-21."Saya tak menyesal lah. Semasa buat keputusan untuk sertai kejohanan ini, saya akan bagi yang terbaik. Tapi kalau ini keputusannya, saya kena terima lah. Masih ada banyak lagi yang kena perbaiki, saya akui perkara itu," kata Zii Jia ketika ditemu bual pemberita RTM selepas aksi perlawanan di Arena Axiata.Sementara itu, Aaron Chia-Soh Wooi Yik dan Anna Ching Yik Cheong-Teoh Mei Xing turut menyertai dua lagi beregu negara ke suku akhir.

Beregu pilihan kelima kejohanan itu berjaya menundukkan pasangan dari Singapura, Hee Yong Kai-Low Kean Hean dalam aksi straight sets 21-16, 21-13 manakala gandingan beregu wanita negara pula berjaya menewaskan Lee So Hee-Shin Seung Chan dalam aksi tiga set 18-21, 21-12 dan 21-15.Bagi pusingan suku akhir esok, dua pasangan beregu lelaki berdepan beregu Indonesia manakala Goh Sze Fei-Nur Izzudin bakal berdepan pasangan dari China, Liu Yiu Chen-Ou Xuan Yi.Beregu wanita perlu akan berdepan gandingan pilihan kelima kejohanan dari Jepun, Mayu Matsumoto-Wakana Nagahara.


Terbuka Malaysia 2022: Dua beregu lelaki negara ke suku akhir

BUKIT JALIL, 30 Jun- Beregu lelaki negara, Ong Yew Sin-Teo Ee Yi berjaya mara ke pusingan suku akhir dalam Kejohanan Badminton Terbuka Malaysia 2022 selepas berjaya menewaskan gandingan bekas juara Olimpik edisi 2020, Lee Yang-Wang Chi Lin, 21-17 dan 21-18.Kemenangan ini sekali gus memperbaiki rekod pertemuan buat gandingan ranking 10 terbaik dunia berkenaan. Kelebihan beraksi dengan sokongan padu peminat di Arena Axiata, Yew Sin and Ee Yi berjaya menang dengan straight set dalam tempoh 41 minit.Mereka akan bertemu pilihan keenam kejohanan, Fajar Alfian-Muhammad Rian Ardianto di suku akhir.

Turut layak, pasangan beregu lelaki, Goh Sze Fei-Nur Izzudin Rumsani.Namun, keputusan sebaliknya menyebelahi dua pasangan beregu wanita negara, Pearly Tan-M.Thinaah dan Valeree Siow-Low Yeen Yuan tewas kepada beregu dari China.Sementara itu, untuk aksi sebelah pagi menyaksikan dua beregu campuran negara, Chen Tang Jie-Valeree Siow dan Goh Soon Huat-Shevon Jemie Lai gagal meneruskan saingan selepas terkandas di pusingan kedua.

Pada aksi tersebut, Tang Jie-Valeree gagal mengulangi aksi cemerlang di pusingan pertama semalam apabila tunduk di tangan pasangan no. 1 dunia dari China, Zheng Si Wei- Huang Ya Qiong dengan straight sets.Beregu muda negara itu berjaya memberi tentangan di set pertama sebelum tewas 16-21.Usaha untuk bangkit di set kedua pula tidak berjaya apabila mereka akur dengan mudah 10-21.Satu lagi wakil campuran negara, Goh Soon Huat-Shevon Jemie Lai turut tewas di pusingan kedua.

Pasangan profesional negara itu berjaya memberi tentangan sengit kepada beregu dari Korea Selatan, Kim Won Ho-Jeong Na Eun sebelum tunduk dengan 21-18, 18-21 dan 17-21. Untuk aksi petang ini, perseorangan lelaki negara, Lee Zii Jia bakal turun bertemu wakil Indonesia, Shesar Hiren Rhustavito dan  pasangan beregu lelaki negara yang akan bersaing untuk slot ke suku akhir, Aaron Chia-Soh Wooi Yik dan Tan Kian Meng-Tan Wee Kiong masing-masing berdepan Singapura dan China manakala wakil tunggal beregu wanita, Anna Ching Yik Cheong-Teoh Mei Xing pula akan berdepan pasangan dari Korea Selatan.


SUKMA 2022: Melaka sasar kedudukan empat terbaik dalam acara ragbi lelaki

JALAN TAMING SARI, 30 Jun- Pasukan ragbi lelaki Melaka menyasarkan sekurang-kurangnya berada di tangga empat terbaik pada Sukan Malaysia 2022 (SUKMA 2022).  Presiden Melaka Rugby, Datuk Hameed Mytheen Kunju Basheer berharap, pasukan ragbi lelaki Melaka dapat berusaha dengan lebih kuat lagi, agar sasaran itu dapat direalisasikan.  Bagi skuad ragbi wanita pula, walaupun tiada sasaran ditetapkan, beliau berharap mereka dapat memberi saingan sengit dan mencipta sejarah baharu buat Melaka.  "Untuk wanita saya tidak menyasarkan apa-apa sebab cukuplah sekadar menjadi saingan kepada pasukan-pasukan yang sedia ada. Tapi pasukan lelaki kalau kita tengok rekod yang lepas Melaka jugak pernah cemerlang pernah mendapat pingat emas jadi tidak mustahil mereka boleh mengulangi benda ni dan sekurang-kurangnya berada dalam kelompok empat terbaik," kata Hameed Mytheen.

(Datuk Hameed Mytheen Kunju Basheer ditemui selepas menjadi tetamu dalam segmen Apa Khabau YB di Melaka fm)

Beliau berkata demikian ketika menjadi tetamu dalam segmen Apa Khabau YB di Melaka fm.

Tambahnya, sukan ragbi melaka khususnya pasukan lelaki kini berada dalam momentum terbaik dan bersedia untuk menghadapi saingan akan datang.


Skuad tinju sertai kejohanan di Thailand, persiapan akhir ke Birmigham

NILAI, 30 Jun - Persekutuan Tinju Malaysia (PTM) akan menghantar dua peninju negara ke Korat, Thailand sebagai persiapan terakhir ke Sukan Komanwel 2022. Timbalan Chef de Mission (CDM) ke Sukan Komanwel Birmingham 2022, Gerrard Clair Monteiro berkata dua peninju tersebut iaitu Muhammad Abdul Qaiyum Ariffin dan Sheikh Rahmatullah Ibrahim akan menyertai beberapa kejohanan dan latihan intensif selama tiga minggu bermula minggu hadapan.

"Saya diberitahu persiapan setakat ini berjalan lancar, mereka akan ke Thailand untuk sertai pertandingan minggu hadapan dan selepas itu mereka akan terus ke Birmingham."Jadi pertandingan di Thailand ini sebagai pemanas badan dan kita boleh nilai persiapan pasukan ke Komanwel berdasarkan keputusan dari Thailand ini," katanya kepada pemberita selepas melawat kem latihan pasukan tinju ke Sukan Komanwel di Kompleks Sukan Majlis Sukan Negara (MSN), di sini. Tambah Gerrard, acara tinju antara acara yang disasar untuk menyumbang pingat buat negara.


Nafuzi kecewa TFC terlepas tiga mata di laman sendiri

KUALA NERUS, 30 Jun- Kegagalan mengutip tiga mata penuh ketika menentang Negeri Sembilan (NSFC) di laman sendiri jelas mengecewakan ketua jurulatih Terengganu (TFC), Nafuzi Zain.Pada aksi di Stadium Sultan Mizan Zainal Abidin malam semalam, TFC hanya mampu mengutip satu mata selepas diikat NSFC tanpa jaringan.Menurut Nafuzi, kekecewaan itu hadir selepas menyaksikan pasukannya gagal memanfaatkan deretan peluang di depan gol, sekali gus terlepas untuk menjamin tiga mata berharga.Ia juga satu kerugian selepas skuad Sang Penyu tewas kepada Penang FC pada aksi sebelum itu."Dari segi keputusan, memang kita rasa rugi kerana terlepas tiga mata memandangkan perlawanan sebelumnya menentang Penang FC, kita dah kalah."Bagaimanapun, daripada keseluruhan permainan saya berpuas hati dengan persembahan pemain yang masih baik biarpun dalam keadaan hujan lebat dan padang becak," katanya selepas perlawanan Liga Super menentang NSFC di Stadium Sultan Mizan Zainal Abidin, malam tadi.Bagaimanapun, pengendali dari Kelantan itu tetap berpuas hati dengan persembahan dua penyerang importnya, Kpah Sherman dan Kipre Tchetche yang disifatkan sentiasa berusaha keras membantu pasukan. Biarpun gagal mencetak jaringan, kedua-dua pemain telah mempamerkan komitmen tinggi dan kesungguhan untuk membantu pasukan, katanya.Keputusan seri itu menyaksikan TFC naik ke tangga ke-7 dengan 10 mata daripada tujuh perlawanan, manakala NSFC pula kembali ke tangga kedua dengan 20 mata hasil 11 perlawanan.

(Perlawanan aksi Liga Super, TFC menentang NSFC di Stadium Sultan Mizan Zainal Abidin, malam tadi/FB Terengganu FC)


Tukar jurulatih tidak selesaikan masalah- MB Kedah

KUALA LUMPUR, 30 Jun- Menteri Besar Kedah, Datuk Seri Muhammad Sanusi Md Nor tidak bersetuju dengan saranan segelintir peminat Kedah Darul Aman, (KDA FC) yang ingin pasukan tersebut melantik jurulatih baharu menggantikan Aidil Sharin Sahak.Ini kerana beliau mengakui, membawa individu baharu ke posisi tersebut tidak akan menyelesaikan masalah prestasi Sang Kenari yang kini dilihat bergelut dalam kancah Liga Super musim ini.Muhammad Sanusi berkata Aidil Sharin yang merupakan pengendali kelahiran Singapura, wajar diberi peluang untuk memperbaiki prestasi pasukan dengan kehadiran dua pemain import baru iaitu Mahmoud Nayef Ahmad Mardi dan Sanrawat Dechmitr. "Saya tanya Tan Cheng Hoe, pada pandangan 'coach' adakah pertukaran pemain tu memberi kesan, sangat memberi kesan, ia akan mengambil masa untuk 'coach' susun taktikal berdasarkan keupayaan tiap-tiap orang pemain terutama prestasi pemain yang baru dan yang lama, nak 'merge' tu ambil masa," katanya.Beliau ditemui selepas menyampaikan ganjaran kemenangan kepada Atlet Kedah yang cemerlang dalam Sukan Sea 2021 Vietnam dan Kejohanan Berbasikal Trek Asia ke-41 di New Delhi, India.Muhammad Sanusi juga enggan mengulas cadangan membawa semula bekas jurulatih Harimau Malaya, Tan Cheng Hoe kembali membimbing skuad Sang Kenari, dan menyerahkan segalanya kepada pengurusan tertinggi pasukan tersebut.

(Datuk Seri Muhammad Sanusi menyampaikan ganjaran kemenangan kepada Atlet Kedah yang cemerlang dalam Sukan Sea 2021 Vietnam di ibu negara)


Dua petinju negara jalani latihan di Thailand

NILAI, 30 Jun- Persekutuan Tinju Malaysia merancang membawa dua petinju negara menjalani latihan intensif di Korat, Thailand.Ia sebagai persiapan terakhir sebelum bersaing pada Sukan Komanwel Birmingham 2022 yang dijadual berlangsung pada 28 Julai hingga 8 Ogos depan.Dua petinju itu ialah Muhammad Abdul Qaiyum Ariffin, 21, bagi kategori 48 kilogram dan Sheikh Rahmatullah Ibrahim, 21, bagi kategori 54 kilogram. Menurut Timbalan Chef De Mission ke Sukan Komanwel Birmingham 2022, Gerard Monteiro latihan intensif selama tiga minggu yang bermula minggu hadapan diharap mampu memberi impak positif terhadap prestasi petinju negara.  "Saya diberitahu persiapan setakat ini berjalan lancar, mereka akan ke Thailand untuk pertandingan minggu hadapan dan dari situ mereka akan terus ke Birmingham."Jadi pertandingan di Thailand ini sebagai satu latihan pemanas dan kita tengok keputusan dari Thailand ini kita boleh lihat bagaimana persiapan pasukan ke Komanwel," katanya.

(Timbalan Chef De Mission ke Sukan Komanwel Birmingham 2022, Gerard Monteiro)

Beliau menyatakan demikian ketika melawat persiapan petinju di Pusat Latihan Tinju Majlis Sukan Negara, di sini.Tambahnya, tinju antara acara sukan yang disasar untuk menyumbang pingat buat negara dan optimis petinju yang dipilih dapat menggalas cabaran dengan baik.


TFC dan NSFC kongsi satu mata selepas seri tanpa jaringan

(Penyokong pasukan Terengganu FC (TFC) tetap setia menunggu perlawanan bersambung selepas dihentikan buat seketika akibat hujan lebat pada saingan Liga Super Malaysia 2022 menentang pasukan Negeri Sembilan FC di Stadium Sultan Mizan Zainal Abidin, Gong Badak malam tadi/BERNAMA)

KUALA NERUS, 30 Jun- Terengganu FC (TFC) dan Negeri Sembilan FC (NSFC) berkongsi satu mata selepas seri tanpa jaringan dalam perlawanan tunggal Liga Super yang berlangsung di Stadium Sultan Mizan Zainal Abidin, Gong Badak, di sini malam tadi.Babak pertama menyaksikan pasukan tuan rumah terlebih dahulu menguji gawang pelawat menerusi percubaan pemain import, Kipre Tchetche pada minit ke-12 yang tersasar tersasar ke sebelah kiri gawang dikawal ketat penjaga gol kebangsaan, Ahmad Syihan Hazmi Mohamed.Pada minit ke-24, skuad kendalian K Devan memperoleh satu-satunya peluang untuk menjaringkan gol, namun tendangan sepakan percuma Ahmad Khuzaimi Piee terlalu tinggi melepasi palang gol.

(Pemain Terengganu FC, Mohamad Faisal Abdul Halim cuba mengawal bola semasa menentang pasukan Negeri Sembilan pada saingan Liga Super Malaysia 2022 di Stadium Sultan Mizan Zainal Abidin, Gong Badak malam tadi/BERNAMA)

TFC yang mendominasi permainan terus melancarkan serangan ke kubu pertahanan lawan dan memperoleh peluang keemasan pada minit ke-36 hasil umpanan cantik Nik Muhammad Sharif Haeefy Mohd Lazim kepada Kpah Sherman, malangnya rembatan Sherman sedikit melencong ke sebelah kanan pintu gol.Pada minit terakhir babak pertama, Tchetche sekali lagi beroleh peluang untuk mencipta gol pertama buat pasukan tuan rumah tetapi gagal disempurnakan menyebabkan keputusan babak pertama kekal tanpa jaringan oleh kedua-dua pasukan.Bersambung babak kedua, skuad Penyu yang dibimbing Nafuzi Zain terus menguasai permainan dengan menghasilkan tiga percubaan berbahaya terhadap pertahanan lawan, malangnya peluang terhidang gagal diterjemahkan ke dalam bentuk jaringan.Keputusan kekal dengan TFC dan NSFC seri tanpa jaringan sehingga akhir perlawanan.Terdahulu, perlawanan yang bermula pada pukul 9 malam terpaksa dihentikan 13 minit kemudian selama 70 minit oleh pengadil, Mohammad Zamzaidi Katimin disebabkan petir dan hujan lebat.-BERNAMA


Aaron-Wooi Yik bermula dengan langkah kanan di Terbuka Malaysia

KUALA LUMPUR, 29 Jun - Beregu lelaki utama negara, Aaron Chia-Soh Wooi Yik berjaya membalas dendam di atas kekalahan mereka dalam pusingan kedua Terbuka Denmark 2021 di tangan Akira Koga-Taichi Saito dengan menyingkirkan beregu Jepun itu dalam pusingan pembukaan Kejohanan Badminton Terbuka Malaysia, di Arena Axiata, Bukit Jalil di sini. Dalam pertemuan kedua mereka hari ini, Aaron-Wooi Yik yang merupakan pilihan kelima kejohanan berjaya mengatasi saat-saat cemas ketika menumpaskan pasangan Jepun bukan pilihan itu 21-18 dalam perlawanan pembukaan.Pemenang pingat gangsa Sukan Olimpik Tokyo 2020 kemudian meneruskan usaha mereka untuk mencapai kemenangan yang berkesudahan dengan kemenangan tipis 21-19 pada set kedua. Aaron-Wooi Yik akan bertemu Terry Hee Yong Kai-Loh Kean Hean dalam pusingan kedua esok bagi menempah slot ke suku akhir. Beregu Singapura itu menewaskan pasangan Korea Selatan, Kang Min Hyuk-Seo Seung Jae, 21-14, 21-19.

(Beregu lelaki utama negara, Aaron Chia-Soh Wooi Yik/Foto fail)

Sementara itu, Aaron gembira untuk membalas dendam di atas kekalahan mereka 19-21 dan 13-21 di Denmark tahun lepas dan bersedia untuk mengatasi Hee Yong-Kean Hean dalam kejohanan ini.Biarpun kejohanan tahun ini menyaksikan beberapa pemain berprofil tinggi terpaksa pulang awal, Wooi Yik percaya mereka boleh mengelak daripada mengalami nasib sama terutamanya dalam aksi esok.Pemain pilihan utama perseorangan wanita, Akane Yamaguchi dari Jepun selain daripada beregu campuran nombor tiga dunia, Yuta Watanabe-Arisa Higashino juga rakan senegaranya merupakan antara peserta yang tersingkir seawal pusingan pertama.“Kita tak risau sangat lah, yang penting kita kena tumpaskan pemain lain,” Wooi Yik memberitahu pemberita di sini hari ini. -BERNAMA


Dipaksa bermain empat set, Nadal tetap kukuhkan kedudukan dalam Kejohanan Wimbledon

LONDON, 29 Jun- Rafael Nadal berdepan detik cemas di pusingan awal Kejohanan Wimbledon apabila dipaksa bermain dalam empat set sebelum menang ke atas pemain Argentina, Francisco Cerundolo.Pemain Sepanyol itu turun dalam misi memburu gelaran Grand Slam ketiganya tahun ini di Wimbledon.Beraksi sebagai pilihan kedua, Nadal memerlukan aksi sehingga ke set keempat untuk menjinakkan pemain ranking ke-42 dunia itu 6-4, 6-3, 3-6, dan 6-4.Pemain berusia 26 tahun itu tidak beraksi di Wimbledon sejak 2019 dan berehat daripada menyertai beberapa kejohanan pemanas badan sebelum ini akibat kecederaan kaki.

(Aksi pemain Sepanyol, Rafael Nadal selepas berjaya menewaskan pemain Argentina, Francisco Cerundolo di All England Tennis Club dekat Wimbledon/AFP)

Nadal, yang memenangi 22 gelaran Grand Slam itu memburu gelaran ketiganya musim ini selepas menjuarai Terbuka Australia dan Terbuka Perancis.Dia dilihat tidak berdepan masalah untuk meneruskan kemaraan apabila dijadual menentang pemain Lithuania, Ricardas Berankis di pusingan kedua.Sementara itu, pilihan keempat dari Greece, Stefanos Tsitsipas turut dipaksa bermain dalam 4 set sebelum menyingkirkan pemain kelayakan dari Switzerland, Alexander Ritschar 7-6, 6-3, 5-7 dan 6-4.Dia yang sebelum ini tersingkir di peringkat awal pada dua edisi terakhir Wimbledon, dijadual menentang Jordan Thompson dari Australia di pusingan kedua esok. -AFP


Terbuka Malaysia 2022: Izzuddin-Sze Fei berjaya ke pusingan kedua, singkirkan Jepun

KUALA LUMPUR, 29 Jun- Juara Terbuka Jerman 2022, Goh Sze Fei-Nur Izzuddin Ramsani berjaya mara ke pusingan kedua kejohanan Terbuka Malaysia 2022.Ini selepas pasangan beregu itu mengenepikan pasangan Jepun, Keiichiro Matsui-Yoshinori Takeuchi dengan 'straights sets' dalam acara beregu lelaki, semalam.Pada aksi pusingan pertama tersebut, Sze Fei-Nur Izzuddin tidak berdepan masalah untuk mengatasi tekanan lawan mereka apabila menang mudah 21-12, 21-12.Pasangan ranking ke-12 dunia itu bagaimanapun bakal berdepan cabaran sukar apabila dijadual bertemu pilihan ketujuh dari India, Satwiksairaj Rankiredy-Chirag Shetty di pusingan kedua nanti.

Satu lagi beregu lelaki negara, Ong Yew Sin-Teo Ee Yi turut melepasi pusingan awal selepas menyingkirkan beregu muda, Wan Arif Wan Junaidi-Muhammad Haikal Nazri 21-19, 21-13.Mereka yang berada di ranking ke10 dunia, bakal berdepan pencabar hebat dari Taiwan yang juga pemenang pingat emas Sukan Olimpik Tokyo, Lee Yang-Wang Chi-Lin yang di pusingan kedua.Beregu wanita negara, Low Yeen Yuan-Valeree Siow turut menempah slot di pusingan kedua selepas menyingkirkan pasangan Jerman, Linda Efler-Isabel Lohau 17-21, 21-16, 21-19.


Minamino berhijrah ke AS Monaco

LONDON, 29 Jun- Penyerang Liverpool, Takumi Minamino melengkapkan perpindahan kekal ke kelab Perancis, AS Monaco dengan yuran sekitar £15.5 juta pound (RM83.04 juta).Pemain kelahiran negara matahari terbit itu, diikat selama empat tahun dengan pasukan Ligue 1 itu selepas dua setengah tahun di Liverpool selain setahun dipinjamkan ke Southampton.Pemain berusia 27 tahun itu membuat 55 penampilan dan menjaringkan 14 gol dalam semua kejohanan ketika berada di Anfield.Produk remaja Cerezo Osaka itu menghabiskan lima tahun di kelab liga utama Austria, Salzburg sebelum berhijrah ke England.AS Monaco menamatkan Ligue 1 di tangga ketiga musim lalu melayakkan mereka ke Liga Juara-Juara.Sementara itu, pengendali skuad The Reds, Jurgen Klopp amat berbangga dengan pencapaian Minamino selain menjadi aset utama Liverpool dalam membantu pasukan bersaing ketika dunia diserang pandemik COVID-19."Dia mempunyai segala-galanya dan dia telah beri yang terbaik kepada pasukan kami. Taki masuk, dalam masa yang sukar, ketika pandemik COVID-19 menyerang dunia. Saya sangat gembira untuknya. Dia seorang pemain berkelas dunia," kata Klopp.- REUTERS


Liga Super: JDT teruskan rentak cemerlang, belasah PJ City FC 4-0

(Aksi Liga Super di antara Johor Darul Takzim (JDT) menentang PJ City FC di Stadium Sultan Ibrahim,Iskandar Puteri/ Foto FB JOHOR Southern Tigers)

ISKANDAR PUTERI, 28 Jun - Rentak cemerlang juara bertahan Liga Super, Johor Darul Takzim (JDT) berterusan selepas merekodkan kemenangan 4-0 ke atas PJ City FC, di Stadium Sultan Ibrahim, di sini malam tadi.  Bergson da Silva dan Fernando Forestieri masing-masing menyumbat dua gol, memastikan tiga mata buat tuan rumah.  20 minit pertama menyaksikan aksi seimbang kedua-dua pasukan, namun segalanya berubah selepas Bergson berjaya meledak rembatan pada minit ke-22 menewaskan penjaga gol PJ City, Kalamullah Al-Hafiz.  Forestieri menghadiahkan gol kedua buat tuan rumah menerusi sepakan percuma pada minit ke-25.

(Pemain JDT, Bergson da Silva (kanan) dan Fernando Forestieri meraikan jaringan pada aksi Liga Super menentang PJ City FC malam tadi/ Foto FB JOHOR Southern Tigers)

Tidak banyak yang berubah pada babak kedua apabila penguasaan lebih memihak JDT.  Bergson membuktikan ketajamannya musim ini dengan meledak gol ketiga menewaskan Kalamullah pada minit ke-65.  Menuju lima minit terakhir perlawanan, Bergson bijak menolak hantaran kepada Forestieri yang tenang disudahkan pemain kelahiran Argentina itu dan seterusnya meletakkan JDT selesa dengan kelebihan empat gol.


Romelu Lukaku kembali ke Inter Milan

MILAN, 29 Jun- Penyerang Belgium, Romelu Lukaku dilaporkan kembali menyarung jersi Inter Milan secara pinjaman daripada Chelsea.Perkara tersebut dimaklumkan oleh Ketua Pegawai Eksekutif kelab The Blues, Giuseppe Marotta.Perpindahan tersebut dikukuhkan lagi dengan rakaman video yang tular di laman sosial menunjukkan Lukaku tiba di Itali semalam ketika dia menerima sambutan hangat dengan penyokong bersorak namanya.Lukaku yang tersenyum melambai kepada mereka yang menyambutnya dan kemudian menunjukkan tanda bagus sebelum bersalaman dengan sebahagian daripada mereka.Dalam pada itu, Giuseppe yang ditanya media AFP enggan menjawab sama ada ejen bebas Paulo Dybala akan datang ke Inter kerana perpindahan itu dilaporkan terhenti, sementara kelab itu cuba menurunkan pemain untuk menempatkan penyerang Argentina itu.Lukaku dijangka menjalani pemeriksaan perubatan pada hari ini sebelum membuat kemunculan semula di kelab lamanya.Pemain berusia 29 tahun itu sekali lagi akan mengetuai jentera serangan Inter ketika mereka cuba merebut kembali gelaran Serie A selepas mengambil pemotongan gaji kepada €8.5 juta euro yang dilaporkan untuk kempen akan datang.Lukaku meninggalkan London selepas gagal membuat kesan buat kali kedua di Chelsea, tidak memenuhi jangkaan tinggi berikutan perpindahan £97.5 juta dari Inter musim panas lalu.Dia telah menjadikan dirinya sebagai kegemaran peminat selama dua tahun di Inter selepas menjaringkan 64 gol dalam 95 perlawanan dan membawa mereka ke kejuaraan Serie A pertama dalam lebih sedekad, Scudetto 2021 menamatkan kemarau 11 tahun dalam cengkaman Juventus dalam liga bola sepak Itali.-AFP


Terbuka Malaysia: Daren terkandas

KUALA LUMPUR, 29 Jun - Pemain veteran negara Liew Daren masih belum mampu menamatkan penantian sembilan tahun untuk meneruskan kempen di kejohanan badminton Terbuka Malaysia 2022 semalam.Pemain profesional berusia 34 tahun itu terkandas di pusingan pertama yang berlangsung di Arena Axiata, Bukit Jalil selepas tewas kepada pemain India H.S Prannoy.Kali terakhir Daren melangkah ke pusingan kedua pada edisi 2013 selepas menewaskan Ajay Jayaram dari India 21-15, 21-11.Pada perlawanan semalam, Daren bermula pincang apabila tewas di set pertama 14-21, sebelum bangkit menguasai set kedua dengan 21-17.Bagaimanapun, pada set penentuan, Daren ternyata gagal meneruskan rentak cemerlangnya sekali gus akur dengan kekalahan 17-21 kepada Prannoy.

(Liew Daren bermula pincang apabila tewas di set pertama 14-21/ Foto BAM)

Mengulas mengenai kekalahan itu, Daren mengakui bahawa sikapnya yang mahu segera menamatkan permainan membawa padah kepadanya hingga tewas kepada pemain di ranking ke-21 dunia itu.Pemenang pingat gangsa kejohanan dunia Ong Yew Sin-Teo Ee Yi membuktikan bahawa mereka antara gandingan terbaik negara apabila menyingkirkan beregu muda Wan Arif Wan Junaidi-Muhammad Haikal Nazri 21-19, 21-13.Yew Sin memuji pasangan muda negara itu terutama pada perlawanan set pertama dan yakin mereka mempunyai potensi untuk pergi lebih jauh pada masa depan.Pasangan ke-10 terbaik dunia itu bakal berdepan pencabar hebat dari Taiwan yang juga pemenang pingat emas Sukan Olimpik Tokyo Lee Yang-Wang Chi-Lin yang mengecewakan Ruben Jille-Ties Van Der Lecq dari Belanda 21-9, 21-15.Juara Terbuka Jerman 2022 Goh Sze Fei-Nur Izzuddin Ramsani turut mara ke pusingan kedua selepas mengenepikan cabaran dari Jepun Keiichiro Matsui-Yoshinori Takeuchi 21-12, 21-12. Sze Fei-Nur Izzuddin akan berdepan pilihan ketujuh dari India Satwiksairaj Rankireddy-Chirag Shetty yang menyingkirkan satu lagi pasangan negara Man Wei Chong-Tee Kai Wun 21-18, 21-11.Beregu wanita negara Low Yeen Yuan-Valeree Siow turut menempah slot di pusingan kedua selepas menyingkirkan pasangan Jerman Linda Efler-Isabel Lohau 17-21, 21-16, 21-19.Tugas berat menanti pasangan negara apabila dijadual berdepan pilihan utama Chen Qing Chen-Jia Yi Fan dari China yang terdahulu menewaskan pasangan Thailand Benyapa Aimsaard-Nuntakarn Aimsaard 21-7, 21-18. -BERNAMA


Sasaran separuh akhir buat skuad B19 negara

KUALA LUMPUR, 28 Jun- Pasukan bola sepak lelaki bawah 19 tahun (B-19) kebangsaan ditetapkan sasaran mara ke separuh akhir pada Kejuaraan B-19 Persekutuan Bolasepak ASEAN (AFF) 2022 di Jakarta, Indonesia bermula dari 2 hingga 15 Julai ini.Presiden Persatuan Bolasepak Malaysia (FAM) Datuk Hamidin Mohd Amin berkata selepas sasaran itu tercapai, pihaknya berharap agar Skuad B-19 negara akan meneruskan momentum kemenangan untuk melangkah ke peringkat akhir.“Pasukan negara juga diingatkan supaya menepis setiap tohmahan negatif dengan mempamerkan permainan yang membanggakan nanti,” katanya menerusi satu kenyataan hari ini. Skuad muda negara itu dijadual berlepas ke Jakarta pada Khamis ini.Hamidin turut mengingatkan setiap pemain yang menyarung jersi kebangsaan untuk memanfaatkan peluang dengan sebaiknya, dengan meletakkan misi untuk mencipta kejayaan demi Malaysia dan bukan bersifat peribadi.Sementara itu, beliau berkata meskipun skuad wanita kebangsaan tidak mencatat kemenangan menentang Bangladesh pada dua aksi persahabatan di Dhaka baru-baru ini, Hamidin mengakui skuad Malayan Tigress menunjukkan peningkatan prestasi.

(Skuad Malayan Tigress dijadual berlepas ke Manila pada 1 Julai ini)

“(Selepas dibelasah 0-6 pada aksi pertama), saya tengok ada peningkatan (untuk mengikat Bangladesh 0-0), tetapi belum cukup kerana masih ada kelompongan perlu kita baiki segera. Ini kerana kita perlu mengkaji siapa lawan kita dan perlu sentiasa peka posisi pihak lawan, tahu tanggungjawab posisi kita serta pantas bertindak.Bukan mudah untuk kita terpilih menyarungkan jersi negara dan pastinya terlalu banyak pengorbanan yang sudah dilalui, gunakan kepercayaan ini untuk beraksi dengan baik sekali gus menjulang nama negara,” katanya.Skuad Malayan Tigress dijadual berlepas ke Manila pada 1 Julai ini untuk beraksi pada saingan Kejuaraan Wanita AFF 2022 di Binan City, yang berlangsung dari 4 hingga 12 Julai.Terdahulu Hamidin mengadakan pertemuan dengan skuad B-19 dan wanita kebangsaan.-BERNAMA


Tenis Wimbledon : Djokovic mara ke pusingan kedua

LONDON, 28 Jun - Pemain pilihan pertama, Novak Djokovic menepati ramalan mara ke pusingan kedua selepas menewaskan pemain Korea Selatan, Kwon Soon Woo pada aksi kejohanan Tenis Wimbledon.Bagaimanapun, Djokovic tidak diberikan laluan mudah apabila terpaksa bertarung hingga empat set sebelum mampu menjinakkan pemain di ranking ke-81 dunia itu.Juara bertahan tersebut diberi tentangan agak sengit di set pertama sebelum menang 6-4.Namun, Kwon berjaya bangkit di set kedua dengan mempamerkan aksi menarik untuk menewaskan Djokovic 6-3.Enggan pulang awal, Djokovic yang memburu gelaran Grand Slam ke-21 kembali dengan prestasi sebenar untuk menguasai dua set berikutnya dengan kemenangan 6-3 dan 6-4.Bintang Serbia itu dijadual bertemu Thanasi Kokkinakis dari Australia di pusingan kedua.

(Pemain Serbia, Novak Djokovic/Foto ATP Tour)

Sementara itu, bintang veteran Britain, Andy Murray membuktikan dirinya masih berbisa apabila turut melangkah ke pusingan kedua.Murray, yang sudah berumur 35 tahun bagaimana pun bermula agak perlahan apabila tewas set pertama, 4-6 di tangan pemain Australia, James Duckworth.Namun percubaan Duckworth untuk mencipta kejutan tidak berjaya apabila bekas juara dua kali itu menggunakan pengalamannya untuk menguasai tiga set berikutnya dengan keputusan 6-3, 6-2 dan 6-4.Menanti Murray di pusingan kedua adalah pemain Amerika Syarikat, John Isner.Turut mara pemain Sepanyol, Carlos Alcaraz dan Jannik Sinner dari Itali.Alcaraz terdahulu menewaskan Jan-Lennard Struff, manakala Sinner mengatasi Stan Wawrinka untuk ke pusingan kedua.


MOM teliti semula sasaran pingat Sukan Komanwel 2022

IPOH, 28 Jun- Mesyuarat Lembaga Pengarah Majlis Olimpik Malaysia (MOM) akan diadakan segera bagi meneliti semula sasaran emas negara di Sukan Komanwel Birmingham 2022 berikutan perubahan situasi semasa.  Ketua Kontinjen (CDM) Malaysia ke temasya berkenaan, Datuk Shahrul Zaman Yahya berkata mesyuarat berkenaan juga akan membincangkan pengganti pembawa Jalur Gemilang.Ini selepas pemain skuasy negara, S. Sivasangari terbabit dalam kemalangan.  Jelasnya, mesyuarat berkenaan akan dipengerusikan sendiri Presiden MOM, Tan Sri Mohamad Norza Zakaria.

(Ketua Kontinjen (CDM) Malaysia ke Sukan Komanwel 2022, Datuk Shahrul Zaman Yahya)

"Kami telah menetapkan tarikh 15 Julai untuk mesyuarat itu, namun disebabkan pelbagai perkara yang berlaku kami akan cuba percepatkan,"Saya rasakan lebih baik sekiranya mesyuarat dibuat seminggu sebelum kontijen berangkat ke sana," katanya selepas menyempurnakan majlis konvokesyen Institut Latihan Perindustrian (ILP) Ipoh, di Meru Raya.  Pada masa sama beliau juga tidak menolak kemungkinan akan ada beberapa perubahan sasaran pingat emas susulan kehilangan beberapa prospek.  "Dalam mesyuarat nanti kami akan bincangkan semula sasaran pingat dalam Sukan Komanwel nanti kerana kita telah kehilangan beberapa prospek pingat, namun kami sentiasa menaruh harapan kepada semua atlet yang berjaya melayakkan diri ke Birmingham," ujarnya. Pada edisi 2018 di Gold Coast, Malaysia menamatkan saingan di kedudukan ke-12 selepas meraih tujuh emas, lima perak dan 12 gangsa.


Kedah bakal berdepan lawan sukar, Visakha FC pada aksi terakhir Piala AFC 2022

(Aksi pasukan Kedah selepas menewaskan kelab dari Filipina, Kaya FC-iloilo 4-1/ KDA FC)

KUALA LUMPUR, 28 Jun- Kedah Darul Aman (KDA) FC menghidupkan semula peluang untuk beraksi pada pusingan kalah mati, selepas menewaskan kelab dari Filipina, Kaya FC- Iloilo 4-1.Skuad kendalian Aidil Sharin Sahak itu kini berada di tangga ketiga kumpulan G, berkongsi 3 mata dengan Bali United FC.Pasukan itu kini ketinggalan tiga mata di belakang pendahulu, Visakha FC.

(Pengendali KDA FC, Aidil Sharin Sahak)

"Kemenangan ini menyuntik lagi semangat kepada pemain untuk lebih komited melalui saingan akan datang kerana kita boleh lihat sekarang Malaysia, Viskha FC dan Bali masing-masing mempunyai tiga mata."Ini juga menjadi pembakar semangat kepada pemain setelah Bali tewas kepada Visakha FC menjadi permulaan yang baik untuk pasukan Kedah," jelas Aidil Sharin pada sidang media di Bali, Indonesia."Saya bersyukur pasukan ini telah memberikan aksi terbaik dan ada keazaaman untuk menang menentang Visakha FC nanti," tambahnya lagi.Kedah bakal berdepan lawan sukar, Visakha FC pada aksi terakhir kumpulan, Khamis ini.


Athachai ingin sumbang emas untuk Perlis pada Sukma

KANGAR, 28 Jun- Atlet Muay Thai Perlis Athachai Saiprawat yakin mampu membawa pulang pingat emas pada temasya Sukan Malaysia (Sukma) ke-20 yang akan bermula pada 16 hingga 24 September ini.Pemenang pingat gangsa pada temasya Sukan SEA edisi Vietnam itu berkata, walaupun ini adalah kali pertama beraksi di Sukma, namun beliau yakin mampu meneruskan momentum kemenangan di Hanoi (Sukan SEA Vietnam) dan telah mula berlatih setiap hari."Saya akan menyertai kategori 67 kilogram pada Sukma kali ini, malah persiapan latihan juga sedang giat dilakukan setiap hari bersama bimbingan jurulatih Nattapong Chalernying dan bapa saya Kiang Saiprawat,” katanya kepada pemberita selepas Majlis Penyerahan Plak Penghargaan yang berlangsung di Gim Muay Thai Saiprawat, Kampung Teluk Epa di sini, petang semalam.Turut hadir, Ahli Parlimen Kangar Noor Amin Ahmad dan Ahli Dewan Undangan Negeri (ADUN) Sena Asrul Nizan Abd Jalil.

Athachai (kiri) muncul juara bagi kategori 63-67kg sempena Jelajah AKM Negeri Perlis di Kompleks Sukan Tuanku Syed Putra

Athachai, 20, yang juga merupakan penuntut di Universiti Malaysia Perlis (UniMAP) dalam bidang Kejuruteraan Mekatronik berkata beliau menjangkakan akan berdepan beberapa pesaing hebat lain antaranya dari Kedah dan Kuala Lumpur.Anak kedua dari enam beradik ini juga telah menyertai beberapa pertandingan sebelum ini antaranya Kejohanan Amatur Muay Thai Kebangsaan 2019 (naib johan) dan Kejohanan Muay Thai Piala Wilayah Persekutuan 2022 (johan) bagi kategori sama. -BERNAMA


Dr. Yew fokus persiapan taktikal, fizikal, mental menjelang kejohanan e-sukan Asia

PETALING JAYA, 28 Jun- Peluang mewakili negara pada temasya Sukan Asia menjadi satu penghormatan buat atlet permainan e-sukan Hearthstone, Dr Yew Weng Keng.Pemenang Pingat Emas Sukan SEA Filipina 2019 itu mengakui, persiapan rapi perlu dilakukan memandangkan tahap permainan Sukan Asia sangat berbeza berbanding Sukan Asia Tenggara.Jelas Dr. Yew, pada Sukan Asia Hangzhou nanti, beliau bakal bertemu dengan juara-juara dunia terutama dari Jepun, China dan Korea Selatan."Tahap Asia untuk Heartstone akan menjadi tahap yang paling tinggi sebab tiga juara Heartstone sebelum ini ialah Jepun, Jepun, ChinaSaya fikir satu pasukan terbaik adalah paling penting seperti saya sebut sebelum ini pasukan terbaik dari segi taktikal, dari segi mental dan fizikal juga," katanya.

Tambah beliau, pengalaman bermain pada Sukan SEA banyak memberi motivasi sepanjang sesi kelayakan yang berlangsung di Battle Arena Malaysia.Dr. Yew akan bersama seorang lagi pemain, Auria akan mewakili negara bagi permainan Heartstone peringkat Asia.


Pandelela raih gangsa acara 10 meter platform wanita

BUDAPEST, 28 Jun- Ratu terjun negara Datuk Pandelela Rinong meraih pingat gangsa bagi acara 10 meter platform wanita pada Kejohanan Dunia FINA Budapest ke-19.Atlet kelahiran Sarawak itu berjaya mencatat 338.85 mata untuk berada pada kedudukan podium, memperbaiki catatan pusingan kelayakan.

(Pandelela mencatat 338.85 mata untuk meraih pingat gangsa)

Juara dunia 2019, Chen Yuxi meraih pingat emas dengan kutipan 417.25 mata.Manakala pemenang emas Olimpik Tokyo, Quan Hongchang berada ditempat kedua dengan mengutip 416.96 mata.


Grand Prix Belanda: Bagnaia pintas Quartararo

NETHERLANDS, 27 Jun- Pelumba pasukan Ducati, Francesco Bagnaia berjaya mengekalkan momentum sehingga penghujung perlumbaan dalam misi mengungguli Grand Prix Belanda.Sekali gus melengkapkan kemenangan ketiganya selepas juara terdahulu, Fabio Quartararo terjatuh dua kali sehingga memaksanya berhenti dari perlumbaan semalam.Quartararo bersaing untuk tempat kedua dengan pelumba Aprilia, Aleix Espargaro namun gagal apabila berlaku sentuhan pada gerakan memotong berisiko pada pusingan lima dan menyebabkan pelumba Yamaha itu terjatuh.

Pasukan Yamaha menjadi lebih teruk apabila Franco Morbidelli juga hilang kawalan pada selekoh yang sama sebelum Quartararo terhempas buat kali kedua.Espargaro menamatkan saingan di tempat keempat selepas pusingan akhir yang penuh sensasi apabila memintas pelumba Red Bull KTM, Brad Binder dan Jack Miller dari Ducati pada pusingan terakhir.Bagi tempat kedua pula dimenangi pasukan VR46 Racing, Rookie Marco Bezzecchi manakala tempat ketiga pula disandang oleh Maverick Vinales dari pasukan Aprilia.Bagnaia merupakan naib juara bagi kejuaraan tahun lalu, gagal menamatkan dua perlumbaan terakhirnya di Catalunya dan Jerman.Namun menebusnya kekecewaan kali ini di Assen yang mana Ducati kali terakhir bergelar juara pada 2008 ketika Casey Stoner bersama pasukan Itali itu. -AFP


Djokovic dalam misi saingi juara Wimbledon 7 kali, Pete Sampras

LONDON, 27 Jun- Novak Djokovic kini dalam misi menyaingi rekod dimiliki bekas juara dunia, Pete Sampras sebagai juara Wimbledon 7 kali.Ketiadaan Daniil Medvedev yang tidak dibenarkan bertanding selain Alexander Zverev yang cedera, meletakkan pemenang kejohanan utama 20 kali Djokovic sebagai pilihan utama kejuaraan berprestij berkenaan.Juara bertahan berusia 35 tahun itu akan memulakan saingan bertemu pemain Korea di ranking ke 75 dunia, Kwon Soon-woo.

Djokovic, meraih motivasi tambahan berikutan gelaran Wimbledon ini adalah yang terakhir baginya untuk tahun ini.Bagaimanapun, keengganannya untuk mendapatkan vaksin bermakna dia akan terus dilarang daripada memasuki Amerika Syarikat untuk menyertai Terbuka Amerika nanti.Sekali gus boleh melenyapkan peluangnya untuk meraih gelaran Wimbledon keempat berturut-turut. -AFP


Atlet Malaysia sedia harungi Kejohanan Badminton Tebuka Malaysia 2022 esok

(Beregu badminton kebangsaan sedang menjalani sesi ujian gelanggang di Axiata Arena, Bukit Jalil)

BUKIT JALIL, 27 Jun- Pengarah Kejurulatihan Persatuan Badminton Malaysia (BAM), Rexy Mainaky menegaskan beregu Lelaki dan Wanita negara bersedia kini sedia untuk mengharungi Kejohanan Badminton Tebuka Malaysia 2022, esok.Jelasnya, kedua-dua pemain itu telah memperlihatkan perkembangan yang positif selepas menjalani latihan selama seminggu bersama pasukan Chinese Taipei, Belanda dan Perancis."Kedua pemain ini mempunyai corak permainan yang berbeza, namun apa yang saya lihat mereka sudah bersedia untuk kejohanan ini," jelasnya kepada media sesi ujian gelanggang di Axiata Arena, Bukit Jalil.

Sementara itu bagi beregu lelaki negara Man Wei Chong, beliau kini bebas daripada kecederaan dan tidak sabar untuk memulakan aksi di Axiata Arena esok."Dalam gelanggan saya berasa selesa kerana stadium ini sangat besar dan ada rintangan angin yang sedikit,"Bagi pasangannya Tee Kai Wun, aksi Terbuka Malaysia bakal dimanfaatkan sebaiknya selain menjadi medan pendedahan buat mereka menentang jaguh-jaguh dunia."Saya yakin ini bukanlah perlawanan yang mudah kerana melibatkan semua pemain antarabangsa, jadi saya perlu lakukan yang terbaik untuk merebut peluang ini," katanya.